Nový rok plný energie a radosti
Začalo to malým zázrakom, keď trojročné dievčatko z Indie, ktoré v septembri nevedelo ani slovko po slovensky, zaspievalo pieseň Červený kachel, pokračovalo baletíkom a ukončilo spoločným tancom a malým zázračným želaním. Materská škola Cabanova zorganizovala pred Vianocami akadémiu v dome kultúry. Malí drobci zaplnili veľké pódium. Riaditeľka materskej školy Janette Ivanová zaželala všetkým sviatočné dni plné stretávaní, pripomenula hodnoty, ktoré sa niesli aj celým programom. Učiteľky a deti ho pripravovali s láskou...                                                          
Foto: Lucia Marcinátová
Rok 2016 v znamení opráv. Chodníky, ihriská, školy
Kráčať po rovnom chodníku, prejsť po hladkej ceste či cez výrazne namaľovaný priechod pre chodcov. Zájsť so susedmi na koncert, s rodinou do divadla, s kamarátmi na varené na vianočné trhy. To všetko v Dúbravke.
Možno zmeny malé, menej viditeľné, no práve maličkosti, ktoré tvoria celok. Veď každý deň po nich kráčame, skúšame nové prvky na detských ihriskách, nové schody.
Pri spisovaní udalostí a zmien roka sme prezreli stovky fotiek z opráv, rekonštrukcií, akcií, no aj záberov problematických miest, strašiakov Dúbravky. Vybrali sme a popísali na štyroch stranách jedenásť udalostí, zmien roka. Rekonštruovalo sa, opravovalo, prerábalo, upravovalo. Bol to rok v znamení opráv, mnohé však ešte čakajú. Niekde na rekonštrukciu, nový chodník, pohrabanie lístia či lepšiu dopravu...
Ruku k dielu priložili aj obyvatelia, maľovali ploty, prvky na ihriskách, pomáhali.
O pomoci Dúbravčanov svedčí aj poďakovanie, ktoré prišlo do Dúbravských novín od občianskeho združenia, ktoré organizuje dobrovoľníkov pre pacientov na onkológií. Ďakovali za zverejnenie oznamu v novinách o hľadaní dobrovoľníkov. Práve tí, ktorí prišli pomáhať, sa totiž o výzve dozvedeli z Dúbravských novín.  A to nás teší dvojnásobne. Nielen to, že Dúbravské noviny čítate, ale najmä to, že Dúbravčania chcú a idú pomáhať. A to aj do neľahkých podmienok...  
Lucia Marcinátová
Úrad: Elektronicky, pre ľudí
Po niekoľkých rokoch plánov a sľubov začali miestni poslanci hlasovať na zasadnutiach elektronicky. Zámer elektronického hlasovania schválili dúbravskí poslanci ešte v minulom volebnom období.  

Dôvodom elektronického hlasovania je zvýšiť transparentnosť, sprehľadniť hlasovanie a uľahčiť jeho dokumentovanie.
„Hlasovanie ponúka vyhotovenia prehľadu ako jednotliví poslanci hlasovali pri konkrétnych bodoch,“ vysvetľuje Jozef Kralovič, vedúci organizačného oddelenia.
Novinkou je aj zriadenie ohlasovne pobytu, predtým museli obyvatelia putovať do Karlovej Vsi, mestské časti tu mali totiž spoločnú ohlasovňu. „Rozšírila sa tak dostupnosť služieb poskytovaných obyvateľom  a pribudla nová agenda Register adries,“ dodal Kralovič. Všetko sa dá vybaviť na miestnom úrade v budove na Žatevnej 4.
Na úrade funguje už druhý rok bezplatná právna poradňa, prebehli viaceré voľne prístupné prednášky, posledná bola venovaná seniorom s témou bezpečnosti a požiarnej prevencie.
V oblasti transparentnosti  má však mestská časť ešte rezervy v rámci zverejňovania na webe, plánuje preto napríklad zverejňovať pozvánky, zápisnice zo zasadnutí miestnej rady a takisto aj zo  zasadnutí miestnych komisií. 	                                   
(lum)
Sociálne: Bariéry preč, opatrovateľky, obedy
Prístupné kancelárie, prebaľovací pult, toalety bez bariér.  Oddelenie sociálnych vecí a zdravotníctva, ktoré často navštevujú seniori, zdravotne postihnutí alebo mamičky s malými deťmi, sa modernizovalo a priblížilo k ľuďom.  Od mája funguje v prerobených priestoroch v budove miestneho úradu na Žatevnej 4.  Celková rekonštrukcia vyšla okolo 11-tisíc eur. Zmena, ktorú pocítili návštevníci oddelenia.
Mnohí seniori pocítili napríklad aj zvýšený príspevok na stravovanie. Záujem o obedy stúpol. Seniorov nechodí tak na obedy už len niečo nad dvadsať, ale viac než sto. 
Mestskej časti sa tento rok podarilo získať podporu na pracovné miesta pre opatrovateľky,” hovorí Naďa Lišková, vedúca Oddelenia sociálnych vecí a zdravotníctva. Cieľom tohto projektu je rozvoj opatrovateľskej služby tak, aby sa predchádzalo umiestňovaniu prijímateľov sociálnych služieb, čiže seniorov či invalidov, do pobytových zariadení sociálnych služieb.
Mnohí Dúbravčania si isto všimli zbierky a aj sami sa do nich zapojili. Počas leta prebiehala druhý rok zbierka školských pomôcok, mimoriadny záujem prišiel s predvianočnou zbierkou hračiek pre deti zo sociálne slabších rodín. Dúbravčania urobili tak malým Dúbravčanom veselšie a farebnejšie Vianoce. (lum)
Školstvo: Prioritou opravy a prijatie dúbravských detí
Pokračovať v opravách, zlepšiť podmienky v základných a materských školách a riešiť nedostatok kapacít v materských školách. Také boli priority školstva tohto roku v Dúbravke.
Mestská časť využila už druhé leto na opravy školských budov.  V deviatich škôlkach sa maľovalo. Základná škola Nejedlého dostala nové svetlá, rekonštruovali sa aj toalety a veľkou prestavbou bolo aj zvyšovanie kapacity školy o dve triedy. Na ZŠ Pri kríži sa zas opravoval havarijný stav striešok nad vstupmi do objektu školy, na Základnej škole Sokolíkova sa vymieňali 
svetlá v triedach, odstránil sa aj starý nebezpečný plot v športovom areáli.
Vlani začala mestská časť s rekonštrukciami kúpeľní v materských školách, tento rok pokračovala. Počas leta obnovila kúpeľne a toalety v MŠ Ožvoldíkova a v MŠ Ušiakova. 
Na Ušiakovej sa opravil aj chodník. MŠ Bazovského dostala nové exteriérové dvere a MŠ Nejedlého upravený hlavný vstup. K ďalším prácam patrila napríklad výmena podlahy v spálňach v MŠ Sekurisova. Opravil sa aj zavlhnutý múr v MŠ Galbavého. 
Viditeľnou zmenou je výmena tak-
zvaných kopilitov, čiže sklených výplní v MŠ Cabanova a Pri kríži.
Na stav školských budov má podľa prednostu Dúbravky Rastislava Bagara vplyv ich vek, pochádzajú zo 70. rokov, a aj celkové poddimenzovanie financovania samospráv.  Terajšie vedenie Dúbravky preto vyčlenilo na školstvo viac než vlani, školstvo si dalo ako jednu zo svojich priorít.
K prioritám patrilo aj riešenie prijatia detí do materských škôl. Mestská časť vytvorila preto kritéria, podľa ktorých materská škola deti prijímala. O prijatí rozhoduje síce riaditeľka materskej školy, kritéria mestskej časti však boli odporúčacie.  Podarilo sa tak prijať všetky dúbravské deti, čiže také, ktoré majú v Dúbravke trvalý pobyt a dovŕšili tri roky k 1. septembru  tohto roku.  
(lum)
Obnova sôch: Rozkvitnuté dievčatá, princezná i návrát Panny Márie
Keramické dievčatá znovu rozkvitli, čítajúca dáma ožila, Panna Mária sa vrátila späť či objavená princezná Dúbravka. Tento rok patril nielen obnove chodníkov, ciest, ale dostalo sa k často prehliadanému umeniu.    Vďaka získanej dotácii mohli opäť rozkvitnúť  sochy pri niekdajšej svadobnej sieni. Osem dievčat, zvané družičky, ktoré tu stoja od roku 1981, nesú oficiálny názov Kvetinová spomienka. Sochy sú dielom akademického sochára Ladislava Gajdoša (na foto vľavo pred  a po obnove).
Podobne mestská časť oživila aj Dievča s knihou, kamennú sochu z roku 1980 od Teodora Baníka. Dievča stojí, či skôr sedí na Nemčíkovej ulici, v parčíku pred Eagles Pubom. Roky bolo posprejované.
Dotácia pomohla aj zrekonštruovať a vrátiť sochu Panny Márie, ktorá bola rozbitá a poškodená, na svoje miesto do Tavarikovej osady. Trvalo to síce skoro tri roky, no podarilo sa ju osadiť a na tento rok na sviatok Sedembolestnej Panny Márie prebehla jej posviacka  (na foto vpravo pred a po). 
Počas roku pribudla aj nová socha.  Na ihrisku pri Horanskej studni sa zjavila drevená princezná Dúbravka.  Rezbári oživili staré stromy aj priestranstvo starej Dúbravky.
 (lum)
Opravy, nápravy aj búrania. Chodníky, cesty, schody, múry
Opraviť, upraviť, dať nový povrch, alebo naopak zbúrať, upratať, odstrániť. Tento rok sa mestská časť pustila do opráv chodníkov, ciest, podarilo sa pridať aj niekoľko schodísk či odstrániť staré kontajnerové stojiská, vyplniť jamy v chodníkoch, kde roky po daždi stála voda. 
Budúci rok plánuje miestny úrad pokračovať, cesty a chodníky v správe mestskej časti sú totiž v zlom stave, dlhé roky sa neobnovovali. 

Lepšie chodníčky
Zlepšenie preto patrí k prioritám vedenia Mestskej časti Bratislava-Dúbravka. S opravami a prácami sa začalo vlani, mestská časť do obnovy ciest, chodníkov a parkovísk investovala viac než 100-tisíc eur. 
Minulý rok získala Dúbravka od Bratislavského samosprávneho kraja 50-tisíc eur na opravu chodníkov, tento rok preinvestoval kraj v každej mestskej časti Bratislavy na opravu ciest III. a IV. triedy rovnakú sumu 60-tisíc eur. 
Dúbravka peniaze využila na obnovu zničenej Trhovej ulice. Budúci rok bude mestská časť pokračovať podľa nutnosti opráv. Plánuje obnovu Hanulovej ulice.
Tipy na obnovu ciest a chodníkov v správe mestskej časti môžu Dúbravčania posielať na:
zrunek@dubravka.sk  
Čistejšie ulice
Odstrániť staré nefunkčné a rozpadávajúce sa kontajnerové stojiská, plochu využiť na parkovanie alebo na postavenie nového stojiska 
s takým cieľom zbúrala mestská časť šesť starých kontajnerových stojísk. Počas mája tiež zorganizovala mestská časť stretnutie so správcami bytových domov, témou stretnutia boli práve kontajnerové stojiská. 
Mestská časť podáva pomocnú ruku pri budovaní nových stojísk. Podstatou je, aby kontajnery nestáli v ceste, neblokovali autá,  a aby odpady ostali v kontajneroch a „nelietali“ ulicami Dúbravky. Brzdou pri vystavaní stojiska nie sú často ani nedohodnutí vlastníci bytov, ale skôr trápenia s hľadaním vhodného pozemku či ťahanice o nájom s magistrátom.
Práve v tom chce pomôcť súčasné vedenie Dúbravky, podáva  pomocnú ruku pri hľadaní pozemku, vybavovaní na magistráte či projekte samotného stojiska.
Správcovia a zástupcovia sa môžu v súvislosti s kontajnerovými stojis-
kami obracať na Mateja Blažeja z referátu životného prostredia miestneho úradu  na mail blazej@dubravka.sk alebo telefonicky 02/60101157. Mestská časť na vybudovanie stojiska prispieva sumou päťsto eur.
Lucia Marcinátová
Kulturák ožíva, zábava vyšla von. Chystá sa architektonická súťaž
Zmeny sa začali vo februári, no zďaleka ešte nekončia. Zatiaľ sa zmenilo vedenie, fungovanie,  koncepcia a systém kultúry v Dúbravke. Po novom je riadená centrálne z Domu kultúry Dúbravka. 
Zefektívniť organizovanie akcií pre verejnosť, zlepšiť hospodárenie kultúrneho domu a najmä dopriať Dúbravčanom atraktívnejšiu ponuku na trávenie voľného času v rámci mestskej časti. S takým cieľom vypísalo vedenie Dúbravky konkurz na riaditeľa Domu kultúry Dúbravka a navrhlo zrušiť dom kultúry ako príspevkovú organizáciu.
Po dvoch kolách konkurzov, výbere nezávislej poroty zloženej z odborníkov z rôznych oblastí kultúrneho života a po schválení miestnymi poslancami, sa novým riaditeľom kultúrneho domu stal Peter Varga. Naplno začal v dome kultúry pôsobiť od marca. 
Dom kultúry Dúbravka zanikol ako príspevková organizácia a stal sa novým samostatným oddelením miestneho úradu, ktoré zastrešuje celú kultúrnu ponuku v mestskej časti.
Doteraz totiž fungovala organizácia kultúry v Dúbravke v dvoch líniách a často chaoticky. Prvá v rámci miestneho úradu na Oddelení kultúry, školstva a športu a projektových činností, druhú líniu predstavovala príspevková organizácia, ktorá organizuje kultúru v rámci Domu kultúry Dúbravka.
V súvislosti s kultúrnym domom plánuje Dúbravka aj jeho postupnú rekonštrukciu.  V  decembri minulého roku sa podarilo mestskej časti získať objekt do svojej správy. Aktuálne sa pripravuje architektonická súťaž na kompletnú prestavbu domu kultúry v spolupráci s komorou architektov. 
„Tento rok bolo opráv viac, spomeniem opravu schodiska v červenej sále, sieťovanie vetrania červenej sály, núdzové osvetlenie, výmenu parkiet v pohybovej sále, úpravu priestranstva a dlažby pred kultúrnym domom,  tepovanie kobercov a sedadiel vo všetkých sálach, pribudla nová zvuková aparatúra,“ hovorí riaditeľ kultúrneho domu Peter Varga. „Stále prebieha oprava dolného foyer a upratovanie celého objektu.“      	  
(lum)
Ihriská:  Siete, oplotenia i pomoc obyvateľov
Kolotoč, veža so šmykľavkou, lanovka, tabuľa i hojdacie siete na Pekníčke, nové ihrisko Žihadielko, bezpečnostné povrchy v areáloch materských škôl, oplotenie na viacerých ihriskách, hojdačky v parku na Beňovského, fit prvky, preliezka pre starších na Nejedlého, obnova ihriska na Valachovej pri Dune...
Mestská časť pracovala tento rok na 16 ihriskách. Stále je však veľa takých, ktoré potrebujú opravy, oplotenie či celkovú obnovu.
Najväčšou zmenou prešlo tento rok detské ihrisko na Valachovej pri Dune. Jeho obnovu trošku  pribrzdil „mravec“. Aspoň taký tvar a podobu má nová šmykľavka na ihrisku. Dodávateľ ho namontoval s neúplnými schodíkmi, medzi obyvateľmi sa preto rozpútali debaty, kritika.
Starosta Martin Zaťovič preto s odbornými zamestnancami a dodávateľom vyšli začiatkom decembra na obhliadku. Prezerali najmä nesprávne osadeného "mravca" - šmykľavku, prebehla aj menšia anketa s mamičkami. Nakoniec sa dohodlo doplniť na ihrisko Valachova veľkú preliezačku – hrad, menšie hracie prvky, rozšírenie pieskoviska i doplnenie hojdačiek. Opravený mravec z Dúbravky neodchádza, dotvoriť by mal ihrisko na Galbavého. Pripomienky obyvateľov tak motivovali a  pri zlepšovaní ihriska pomohli.
Podobne pomohli obyvatelia pri obnove detských ihrísk na Nejedlého a Sekurisovej. Ihrisko na Nejedlého, ktoré čistili, upravovali a aj ďalej chcú prostredníctvom grantu skrášľovať aktívni obyvatelia, dostalo aj nový hrací prvok.  Ide o preliezačku pre staršie deti.  Aktívni rodičia z okolia Nejedlého boli jedným z tímov, ktorý podporilo grantom  Občianske združenie Žime krajšie. Podobne sa menilo aj ihrisko na Sekurisovej ulici. Okrem aktívnych obyvateľov, ktorí maľovali, v spolupráci s magistrátom tu pribudli nové hracie prvky.
Hrací prvok pribudol aj na chudobnom ihrisku na Homolovej pri Materskej škole Cabanova, kde musela mestská časť tento rok odstrániť jeden  starý  a nebezpečný.
Na záver roka mestská časť ešte oplotila štyri ihriská, k ihrisku Cabanova/Tranovského a Nejedlého tak pribudli oplotenia na ihriskách na ul. Kpt. Rašu, Galbavého, Húščavova a Homolova 21.
Budúci rok chce Dúbravka v obnove a opravách ihrísk pokračovať. Veľkou zmenou by malo prejsť ihrisko pri Základnej škole Pri kríži na Ožvoldíkovej. V plánoch je aj úprava ihriska na Nejedlého pri základnej škole.
Podnety, námety, pripomienky či prípadná pomoc s detskými ihriskami, referát životného prostredia - Mária Uhláriková - 02/60101153, 
uhlarikova@dubravka.sk 
Lucia Marcinátová
Vizuálny štýl: Dizajnér predstavil Dúbravku ako čerešničku Bratislavy
Dúbravka bola kedysi obec, kde sa darilo ovocinárstvu a čerešne sa vyvážali až do Prahy. Najväčší rozsah nadobudol vývoz po prvej svetovej vojne, keď sa stali významnou obchodnou komoditou. Dúbravčania zo železničnej stanice v Lamači mohli počas sezóny denne vypraviť jeden až jeden a pol vagóna čerstvých čerešní do Prahy. 
Taká bola Dúbravka kedysi, čerešňová. Dnes je to moderná časť hlavného mesta so  zaujímavou his-
tóriou, pamiatkami, zeleným prostredím.  To všetko využil a premenil do vizuálnej podoby Dúbravky grafický dizajnér Martin Žilinský, ktorý pre mestskú časť navrhol nový vizuálny štýl. 
„Nový štýl má za úlohu jasnejšie identifikovať, kedy sa k obyvateľom prihovára miestny úrad, starosta alebo napríklad kultúrny dom,“ hovorí grafický dizajnér Martin Žilinský, autor loga hlavného mesta, držiteľ Národnej ceny za dizajn, pôvodom Dúbravčan.
Vizuálny štýl vidno napríklad na nových tričkách mestskej časti, ktoré sa dali kúpiť na Dúbravských hodoch. Niektorí Dúbravčania tak chodia s nápisom: Hrdý Dúbravčan, Vyrástol v Dúbravke a podobne.  Záujemcovia o tričká sa môžu obrátiť na tlacove@dubravka.sk.
Vizuálny štýl by sa mal v budúcom roku stať súčasťou navigačného a informačného systému, ktorý je dnes zničený a nefunkčný.  Mal by byť aj súčasťou  obnovenej pešej zóny, ktorú mestská časť plánuje za ulicou M. Sch. Trnavského smerom od Domu kultúry Dúbravka dole k Domu služieb. Mestská časť však musí najskôr vyriešiť financovanie vytvorenia promenády. Obnova je súčasťou zmien, ktoré v mestskej časti prebiehajú tak, aby Dúbravka bola ozaj tou čerešničkou Bratislavy, ako hovorí aj dovetok novonavrhnutej grafickej značky.
(lum)
Projekty: Náučný chodník opäť náučný, trať pre bežcov, záhrada
Roky chátrali, stáli zničené, nečitateľné. Sedem tabúľ Dúbravského náučného chodníka skôr neslúžilo, ako slúžilo. Zmeniť sa to rozhodli dobrovoľníci v Dúbravke, ktorí v spolupráci s Miestnym úradom Mestskej časti – Bratislava Dúbravka a Občianskym združením BROZ obnovili náučné panely chodníka.  Náučný chodník sa začína na Jadranskej ulici, prechádza pri Horanskej studni cez Glavicu a cez Tavarikovu kolóniu a ústi pri reštaurácii Zlatá lipa na Švantnerovej ulici. 
Novú a prvú značenú trasu majú v Dúbravke aj bežci. Trasu s dĺžkou asi päť kilomentrov vytipovali športovci v spolupráci so športovou komisiou a zamestnancami miestneho úradu. Štart je za Kostolom Ducha Svätého.  
Zmenou prechádzala aj komunitná záhrada v lokalite Dražická pri ulici Janka Alexyho. Oslávila prvý rok a už zbierala úrodu. Na výročie otvorila dvere všetkým zvedavcom, záujemcom aj okoloidúcim. 
Podobne pokračovalo druhé leto aj s Denným umeleckým táborom ÚLET.  Záverom roka získala mestská časť dotáciu  Environmentálneho fondu na likvidáciu čiernych skládok. Dúbravka je o desať skládok čistejšia.		  			
(lum)
Parkovanie: nové miesta a zmena v systéme
Na niektorých uliciach večer, inde aj počas dňa. Problém, kde zaparkovať, neobchádza ani Dúbravku. Vlani začala mestská časť s pasportizáciou vyhradených parkovacích miest, keď prišlo ku kontrole a evidencii miest. Tento rok odborní zamestnanci vyrazili do terénu a začali riešiť možnosti, kde vytvoriť nové parkovacie miesta tak, aby nemusela ustúpiť zeleň.
Nové parkovacie miesta vznikajú na etapy, dokopy ich má byť vyše dvesto.
„Uľahčiť obyvateľom našej mestskej časti parkovanie a v neposlednom rade vrátiť chodníky chodcom, to sú priority,“ priblížil vytváranie nových parkovacích miest vicestarosta Ľuboš Krajčír, ktorý sa otázkou parkovania v Dúbravke zaoberá. 
Miesta vznikli podľa vicestarostu v najproblematickejších lokalitách. Ide o ulicu Bošániho, kde sa riešila aj problematická zákruta, ktorá kvôli neprehľadnosti dlhodobo trápi občanov a najmä vodičov.  Ďalšími vybranými lokalitami boli ulice - Nejedlého, Považanova a Ožvoldíkova.
Mestská časť vybudovala 79 nových parkovacích státí, 71 na zatrávňovacích prefabrikátoch a 8 na nových spevnených plochách. V rozpočte na to mala mestská časť vyčlenených 100-tisíc eur, preinvestovalo sa okolo 70-tisíc. 
Mestská časť obstará tiež nový softvér potrebný pre urobenie poriadku s parkovacími miestami.
Okrem toho mení miestny úrad aj parkovací systém s cieľom sprehľadniť parkoviská, zvýšiť kapacitu a regulovať počet tabúľ na parkoviskách. Po novom zabezpečí miestny úrad po vydaní parkovacieho miesta očíslovanie boxov, realizáciu zvislého aj vodorovného značenia, a užívateľ tak dostane box na parkovanie v zmysle platnej legislatívy. 
Plánom na budúci rok je pokračovať, vzniknúť by malo ďalších približne 150 parkovacích miest. Záujemcovia o vyhradené parkovacie miesto môžu kontaktovať -  Jana Myglysová - 02/ 60101165, myglysova@dubravka.sk    
(zm, lum)
Zeleň: Orezy, nové stromy, presádzanie
Vlani malo vedenie mestskej časti ambíciu zlepšiť sa v oblasti životného prostredia. Jedným z krokov je aj starostlivosť o zeleň a stromy. Mestská časť počas roka aj navyšovala rozpočet v kapitole Životné prostredie. Prioritou v súvislosti so starostlivosťou o zeleň sú pravidelné obhliadky a kontroly areálov základných a materských škôl.  Požiadavky obyvateľov  na orezy stromov možno hlásiť mailom na knetigova@dubravka.sk, alebo na čísle 02/60101152.
Úrad orezáva tiež suché konáre stromov, stromy v blízkosti objektov, podstatná je pritom vzdialenosť od objektu, situovanie na inžinierskych sieťach, perspektívnosť stromu a jeho zdravotný stav.
V rámci starostlivosti o zeleň robí úrad aj náhradnú výsadbu, vyberá vhodné plochy a druhy stromov a aj výsadbu nových stromov.  Takou bolo napríklad sedem stĺpovitých bukov lesných, ktoré mestská časť vysadila  pri detskom ihrisku na Ožvoldíkovej. Starosta Martin Zaťovič prisľúbil výsadbu na neformálnych stretnutiach s obyvateľmi, ktoré organizuje pravidelne pod názvom Na slovíčko. Nové stromy požadovali obyvatelia ako bariéru pred hlukom z ihriska a aj na skrášlenie prostredia. Sľub neostal na papieri a štíhle buky už rastú pri ihrisku. Ďalšie stromy, konkrétne čerešne okrasné, vysadila mestská časť pri novom ihrisku Žihadielko.  Pri Žihadlieku mestská časť prvýkrát vyskúšala aj presádzanie stromov, stromy ktoré mali ustúpiť novému ihrisku nevyrúbala, ale presadila. Išlo o dva javory. 
Ďalšie presádzanie stromov urobila mestská časť na Považanovej pri budovaní parkovacích miest. Nechcela, aby stromy padli, presadila ich len kúsok ďalej na chodníky. Rastú tak ďalej. V rámci čistenia fungoval projekt s ľuďmi bez domova, ktorý pomáhal dvakrát. Dával prácu ľuďom bez domova a zároveň pomáhal Dúbravku robiť  krajšou a čistejšou.
 (lum)
Plány na rok 2017
• Doriešiť a určiť využitie zničenej budovy na Ul. kpt. Rašu
• Expozícia Dúbravského múzea rozšírená do Domu kultúry Dúbravka
• Projekt cyklomostu – cyklolávky Dúbravka - Lamač (s BSK)
• Regulovanie výstavby – urbanistická štúdia Pod záhradami, urba-
  nisticko-architektonická súťaž Domu kultúry Dúbravka a okolia (od 
   Lidlu až po Billu)
• Doprava – riešenie Harmincovej ulice, zmeny v MHD, výjazd na
   diaľnicu
• Pokračovanie v obnove chodníkov, ciest, riešenie pešej zóny na ulici      
   M.Sch.Trnavského
• Otvorenie materskej školy na Fedákovej
• Pokračovať v rekonštrukcií školských budov
• Riešenie stavu Domu kultúry Dúbravka
• Pokračovať v riešení parkovania v mestskej časti
• Pokračovať v obnove detských ihrísk
• Ošetrovať a zlepšovať starostlivosť o zeleň a životné prostredie
• Zvýšiť transparentnosť, zlepšiť zverejňovanie informácií na webe
Ako hodnotia a vnímajú polčas súčasného  
Tak, ako žiaci sa blížia k polročnému vysvedčenie, vedenie mestskej časti k svojmu polčasu. Polčasu naplnenia, plnenia či neplnenia volebných sľubov a programu.  Výborný, chválitebný či dobrý. Takými známkami hodnotili Dúbravčania a miestni poslanci dnešné vedenie. Viacerých Dúbravčanov trápi výstavba, doprava, niektorí ocenili aktivity, kultúru. Vybrali sme rôznych obyvateľov a niekoľko poslancov z každého volebného obvodu, aby zodpovedali na dve otázky:
• Ako hodnotíte a vnímate polčas súčasného vedenia? Akou známkou by ste mu udelili?
• Čo by ste želali Dúbravke do ďalšieho roku. Váš plán, predstava, sen...
Miroslav Markovič 
šéf produkcie Televízie Markíza, člen mediálnej komisie, Dúbravčan                            
Určite jednotkou, možno by som pridal aj hviezdičku. Lebo vidieť, že sa toho za dva roky zmenilo podstatne viac ako za celé  dve predchádzajúce volebné obdobia. Vidieť to aj na kultúrnych podujatiach, no aj na zmenách, ktoré v Dúbravke prebiehajú. Opravujú sa cesty, chodníky, ihriská, vznikajú aj nové, a to sa tu predtým nikdy nedialo.
Želám si, aby som býval stále v Dúbravke, aby sme mali stále tohto starostu, ktorého máme a na Dúbravských hodoch by mohla vystúpiť moja obľúbená skupina Tublatanka. Želal by som si tiež, aby už v Dúbravke nevznikala žiadna nová výstavba.

Marta Babincová
štatutárka 
Rodinného centra Macko
Dala by som pokojne jednotku, no aby ich to popohnalo, tak pridám tú mínus, aby to bolo ešte lepšie. Veľmi kladne hodnotím opravu ihrísk, opravu chodníkov, to je podľa mňa perfektné. Veľmi sa mi páčila nedávna aktivita, rozdávanie tulipánových cibúľ. Vedenie sa stará o čistotu a poriadok. Zlepšiť? Možno, aby zmizla táto neďaleká herňa a potom doprava, to je asi najhoršie, čo tu je.
Mala by som taký sen, aby ľudia, ktorí žijú v Dúbravke, žili šťastne, aby sa tu cítili dobre, aby tu bola komunita ľudí, ako my v materskom centre, ktorí si pomáhame a veríme, aby to bolo také dobré aj v Dúbravke. Napríklad minulý mesiac som stratila tu na tejto ulici (Sekurisova pri RC Macko pozn.red) mobil a našla som ho na polícii. Pre mňa je úžasné, že sa to stalo, a chcela by som, aby takýchto dobrých skutkov bolo viac.

Kveta Slyšková
predsedníčka Miestneho odboru Matice slovenskej v Dúbravke, aktívna Dúbravčanka, jubilantka
Zastupiteľstvo sa veľmi snaží, robí množstvo akcií, ktoré lahodia môjmu srdcu a ktoré si vážim. Veľa sa robí najmä na poli kultúry a športu. To hodnotím veľmi kladne, aj na jednotku. Ale sú mnohé aktivity, ktoré možno ani nie sú úplne dostupné, pretože nie sú peniaze, tak preto to nebude čistá jednotka. Napríklad rozšírenie Dúbravského cintorína. Viem si tiež predstaviť viacero vecí, ktoré by sa dali v Dúbravke zlepšiť. Napríklad je to vidieť pri čistote, v centre Dúbravky je čisto, no Harmincova, Lipského, keby ste videli tie haldy listov. Veľa sa urobilo na poli ciest a chodníkov a viem, že sa to nedá naraz, ale my, Dúbravčania, očakávame, že príde rad aj na cesty v našom okolí. No ešte majú priestor a dva roky, tak snáď na to ešte príde.
Chcela by som Dúbravčanom zaželať, nech sa im splní, čo si oni želajú. Najmä starí Dúbravčania majú veľa želaní, nevládzu už chodiť na všetky schôdzky. Boli by vďační, keby sa na nich aj v Dúbravských novinách nezabúdalo a keby tí, ktorí majú svoje jubileá, boli v novinách spomenutí. Sledujem, čo sa píše v novinách a hodnotím ich kladne, no mnohé veci, ktoré starí Dúbravčania robia, by mohli byť v novinách spomenuté, lebo starí Dúbravčania vymierajú. Pomaly ich nebude...
Moje osobné želanie je, aby sme sa všetci dožili v zdraví nového roku, aby sme v novom roku boli šťastní, zdraví,  aby nám Dúbravka prekvitala a aby sme sa tu mali dobre.

Zuzana Marková
koordinátorka 
Rady seniorov v Dúbravke
Dala by som jednotku s hviezdičkou.  V čom by sa mohlo pridať a zlepšiť ani neviem, netrúfam sa vyjadriť celkovo, môžem sa vyjadriť len za tú oblasť, ktorá je mne blízka, ktorá je blízka našim seniorom. Majú veľkú podporu starostu, poslancov, úradu.
Predsavzatia, ktoré stoja pred našou mestskou časťou, nech sa naplnia. Taký bonbónik pre všetkých Dúbravčanov, či už malých, stredne starých alebo seniorov, ktorí majú striebro na vlasoch, je to zdravie pre všetkých, pohod, lásku a nech sa nám tu všetkým v Dúbravke darí.

Zlatica Smolková 
aktívna seniorka DC 4, 
vedie turistický krúžok
Vedenie mestskej časti sa mi veľmi páči a za prvý polčas by som mu dala jednotku. Aktivít je podľa mňa dosť, miestny úrad je aktívny, aj denné centrá, no myslím, že možno by mohli byť viac aktívni aj Dúbravčania.
Želala by som si, aby sa porobili všetky chodníky, aby sa zlepšila verejná hromadná doprava, a to nielen v smere do Petržalky, ale aj smerom na Račianske, Trnavské mýto a aby dvadsaťdvojka, ktorá bola veľmi dobrý spoj k štátnemu onkologickému ústavu, premávala opäť. Bolo by tiež dobré dokončiť cyklistickú trasu, lebo pre cyklistov je veľmi nebezpečné dostať sa napríklad do Devínskej Novej Vsi. 
Mária Smiešková
aktívna Dúbravčanka
Vedenie by som hodnotila známkou 2. Myslím, že obyvatelia chcú ešte vidieť okrem množstva zmien, ktoré sa v Dúbravke robia aj posun vo veľkých veciach, ako je riešenie starej pošty, Skleníka či Domu kultúry Dúbravka.
Dúbravke do nového roka prajem, aby sa podarilo naplniť myšlienku, ktorú starosta pri kandidatúre vyslovil, a to vytvoriť v Dúbravke silnú a jednotnú komunitu obyvateľov. Všetkým prajem pevné zdravie, veľa lásky, porozumenia a šťastný rok 2017.
 
Radovan Nižňanský 
hasičský záchranár
Dúbravský dobrovoľný hasič
Vedeniu Dúbravky by som dal hodnotenie tri. Prečo? Aby bolo stále čo zlepšovať. Ťažko sa mi hodnotí, problém v Dúbravke je parkovanie, keď ideme s hasičskou technikou, tak je to komplikované s prejazdnosťou, je veľa áut v ceste.
Dúbravčanom želám všetko len to najlepšie, veľa zdravia, šťastia a radosti v živote, aby boli ľudia na seba dobrí. A špeciálne hasičské prianie, aby nehorelo.

Marián
elektrikár
Vedenie Dúbravky by som hodnotil známkou 1. Je to podľa mňa prvé vedenie, ktoré niečo pre Dúbravku aj robí.  Žijem tu od roku 1972, prvýkrát zažívam, že niekto robí niečo aj pre Dúbravku a nielen pre svoje vrecká.
Želal by som Dúbravke čo najlepšie vedenie, teda také, aké je teraz. Dúbravke želám, aby nám to tu nezastavali, aby sme sa tu mali dobre.

Janko Ružovič
aktívny Dúbravčan, člen kultúrnej komisie
Vedenie by som hodnotil na jednotku, robí všetko, čo sa robiť má. Myslím, že pán starosta je dobrý  chlap, ktorý robí pre Dúbravku veľa. Zlepšili sa cesty, chodníky, detské ihriská sa obnovujú, organizujú sa kultúrne programy, to tu za bývalého vedenia nebolo. Možno by sa mohlo viac investovať do opráv Domu kultúry, nakoľko je v dezolátnom stave.
Dúbravčanom by som chcel popriať všetko dobré, veľa zdravia, Božieho požehnania a dobré spolunažívanie všetkých, aby mladí aj starí spolunažívali a mali sa dobre.
Matej Filípek
miestny poslanec 
(nezávislý - 1. obvod)
Polčas činnosti vedenia a mestskej časti a celkovo prácu poslancov hodnotím veľmi kladne. Je to určite bližšie k známke jedna, no je to medzi jedna a dva. Závisí to od toho, čoho sa to konkrétne týka. Závisí vždy aj od financií, či na to peniaze sú alebo nie, a aj od vôle hlavného mesta.
Osobný sen by som mal, čo sa týka bezpečnosti, aby bol každý zdravý, aby sme mali čo najmenej požiarov. 
S výhľadom do budúcnosti je to vyriešenie nešťastnej parkovacej politiky, treba to začať riešiť, lebo keď sa to len odsúva, tak to nikam nevedie, a zlepšenie cestných komunikácií.

Juraj Štekláč
miestny poslanec 
(SDKÚ-DS - 2. obvod)
Dal by som známku jedna mínus, dôvod je asi ten, že nikdy nemôžeme byť tak dobrý, aby sme nemohli byť ešte lepší. Je to asi presne tak, že sme v polčase a jednoducho veci, predsavzatia sa podarilo naplniť tak na polovicu a čakáme, ako sa vyvinie tá druhá polovica. Veríme, že priaznivo.  Zmeny, ktoré sa dejú,  sú nie sú dielom jednotlivcov, ale je to dielo kolektívu, zoznam sa zostavoval spoločne a jednoducho sa napĺňa spoločne. 
Myslím, že s takmer so všetkými vecami, ktoré sme si predsavzali, sa podarilo pohnúť dopredu, asi najťažšie to ide s Domom kultúry, ale predsa len drobné kroky dopredu sa urobili, uvidíme, čo nás v druhej polovici čaká. Asi by sa tu mohlo pridať.
Osobné sny pre Dúbravku sme zhrnuli v programe, na ktorom pracujeme. Ak by som mohol ešte niečo zmeniť, tak by to bola rekonštrukcia bývalého kina Odboj, ktorý je v podstate chránenou budovou. Viem si predstaviť, že v tom kine by sa urobila spoločenská sála alebo sobášna sieň, myslím, že treba aspoň popracovať na takomto nápade.

Matej Nagy
miestny poslanec
(KDH - 3. obvod)
Hodnotil by som číslom tri. Moje očakávania boli totiž silné, realita je trošku iná. Nemôžem povedať, že by sa nerobilo, ale sú niektoré veci, kde by som čakal, že sa spraví viac. 
Konkrétne? Napríklad výstavba v záhradkárskej oblasti, ktorú stále naháňam a riešim. Hrozí nám vznik druhej Tavarikovej osady. Potom možno viac riešiť dopravu, napríklad rozšírenie Harmincovej ulice. Je pravda, že na niektoré veci nemáme vplyv, na niektoré áno. Preto myslím, že tá trojka je adekvátna, čiže sú rezervy, no robí sa. Nemalo by to vyznievať ako zlá známka, no dá sa robiť viac.
Naozaj treba riešiť záhradkárske oblasti a výstavbu. Problém je, že je tam prístup len z jednej ulice, ide o Plachého ulicu, rozvetvuje sa to tam na Bielu studienku, je to pritom vyslovene les a turistická oblasť so značkou, druhá oblasť Strmý bok, hore nad kostolom, všetky autá, stroje idú cez jednu ulicu.

Marián Takács
miestny poslanec 
(SaS - 4. obvod)
Dal by som známku jedna mínus, preto mínus, lebo stále je čo zlepšovať, ale oproti predchádzajúcemu obdobiu je to výrazne lepšie. Pridať by sa dalo ešte v transparentnosti a zverejňovaní údajov na internete. Výrazne sa zlepšili opravy, napríklad ciest a chodníkov, obnova detských ihrísk.
Určite chceme robiť pre mladých aj starších, začnem tým, aby sa nám podarilo zrekonštruovať a otvoriť materskú školu až po to, aby sme mali dobré podmienky pre seniorov, aby sa mali, kde realizovať a odovzdávať skúsenosti mladým. Jednoducho, aby bol Dúbravka pre všetky vekové kategórie. 

Tomáš Husár
miestny poslanec 
(SDKÚ-DS - 3. obvod)
Súčasnému vedeniu udeľujem DVOJKU, nakoľko je vidieť obrovský progres oproti predchádzajúcemu vedeniu. Z môjho pohľadu chválim prácu úradníkov a aj starostu, ktorí vždy veľmi ochotne pomôžu a poradia. Jediná vec, ktorú by som úradu vytkol je v niektorých prípadoch pomalšia reakcia pri riešení toho-ktorého námetu. Pozitívne hodnotím aj spoluprácu s kolegami poslancami na komisiách a zastupiteľstvách, ktorí mi ako nováčikovi pomohli veľmi rýchlo zorientovať a adaptovať sa.  
Dúbravke by som želal hlavne čo najviac spokojných obyvateľov (smiech). Rovnako by som bol veľmi rád, keby sa jej darilo pokračovať v nastúpenom trende z posledných dvoch rokov a podarilo sa nám aj naďalej opravovať chodníky, cesty, detské ihriská, skvalitňovať kultúru, prostredie pre deti v školách, škôlkach či dôchodcov v denných centrách. Mojím osobným snom je, aby sa nám aj v roku 2017 darilo v novovzniknutej komunitnej záhrade tak ako tento rok.

Marcel Burkert
miestny poslanec 
(SDKÚ-DS – 2. obvod)
Činnosť samosprávy hodnotím známkou dva mínus. Veľa vecí je ocenenia hodných, ale sú aj také veci, s ktorými ja osobne zásadne nesúhlasím. Napr.: Sme v polovici volebného obdobia a za ten čas sa nezačal spracovávať ani jeden územný plán zóny, len jedna urbanistická štúdia. Štúdie majú síce svoje výhody, ale ich obrovskou nevýhodou je to, že nie sú záväzné. Ak sa zmení vedenie samosprávy, môže ich ignorovať a sme tam, kde sme boli a navyše stratíme peniaze, ktoré sme na ne vynaložili. Jednoducho územné plány zón sú istota.
Podľa mňa najväčším problémom v Dúbravke sú chýbajúce regulácie území, máme päť lokalít, kde by sme potrebovali nutne urobiť regulácie. Robí sa síce jedna urbanistická štúdia - Pod záhradami, ale tam si už nikto, po známej kauze so zámenou pozemkov, viac stavať nedovolí. Oveľa naliehavejšia je regulácia v lokalitách: Pri kríži, resp. v území medzi Ul. Kristy Bendovej a Klubom Penati, Veľká lúka, Tavarikova osada, Krčace, Hrubá lúka alebo aj Na vrátkach. 

Maroš Repík
miestny poslanec 
(Most-Híd – 4. obvod)
Dal by som známku jedna mínus, pretože máme nejaké  nedostatky. Niečo, čo sme povedali, sme ešte nesplnili. No som spokojný s tým, čo sa tu deje, napríklad v ekonomickej oblasti, v spravovaní majetku, zlepšujú sa detské ihriská, chodníky, spoločenský život. Pridať by sa mohlo v oblasti územného plánu, lebo stále bojujeme s históriou, s tým, čo sme prevzali. Mali by sme byť ráznejší, pri rozhodovaní ohľadom územného plánu, to je asi najpodstatnejšie, čo sa nám nedarí.
Osobný sen a cieľ je, aby som bol hrdým Dúbravčanom, čo aj som, no  aby ich bolo čo najviac. Aby boli hrdí Dúbravčania preto, lebo sa im tu dobre žije a že sú spokojní a nesplniteľný sen pre Dúbravku, aby bola rovnocenná mestská časť, ako sú iné mestské časti v rámci zastupiteľstva. Aby sa nám dostali napríklad také privilégia ako Petržalke či Ružinovu, ktorý je veľký a komerčne poviem mienkotvorný, aby nás mesto podporovalo a aby s nami komunikovali.

Miroslav Sedlák
miestny poslanec
(SaS  –  bez politickej príslušnosti  –   3. obvod)
Myslím si, že je to veľmi dobré, no predsalen by som nedal tú najvyššiu známku, ale by som sa pohyboval okolo  jedna mínus. Je to na dobrej ceste, no je ešte čo zlepšovať. Ťažko je dohnať všetko, čo bolo zanedbané za niekdajšie roky, no napríklad som žiadal o opravu kúsku chodníka, ktorý žiadal imobilný obyvateľ, a trvalo to podľa mňa dosť dlho, na to že to bol len malý fľak.  Dala by sa zlepšiť teda rýchlosť reakcií na niektoré podnety.
Sen pre Dúbravku, aby bolo veľa kultúrnych akcií, aby sem chodili stále lepší interpreti, Polemicom na hodoch sme tento rok len začali a nech to ide len hore a hore. Zaujímam sa najmä o kultúru a šport. 
Lucia Marcinátová
Dúbravka schválila rozpočet, najviac pôjde na Fedákovu
Rekonštruovať, obnovovať často aj zachraňovať. Činnosť a aj rozpočet mestskej časti sa točí okolo nevyhnutných opráv. Na poslednom tohtoročnom zastupiteľstve schválil dúbravskí poslanci rozpočet mestskej časti na budúci rok s výhľadom na ďalšie dva.
Najväčšou plánovanou investíciou mestskej časti v budúcom roku je rekonštrukcia materskej školy na Fedákovej ulici, kde má vzniknúť štvortriedna materská škola s 96 miestami. Mestská časť na rok 2017  vyčlenila na tento účel sumu 800-tisíc eur z rezervného fondu.
Ďalšie väčšie plánované rekonštrukcie by sa mali týkať prestavby a projektových dokumentácií pre Dom kultúry Dúbravka, rekonštrukcie havarijného stavu strechy na budove miestneho úradu na Žatevnej ulici,  opráv miestnej knižnice a školských budov. V budúcom roku chce mestská časť pokračovať aj s obnovou detských ihrísk.
Pokračovať má Dúbravka aj v riešení parkovania. Na nové parkovacie miesta vyčlenila mestská časť 100-tisíc eur, vzniknúť by malo viac než sto miest.

Havarijné stavy v dome kultúry
„Dva roky rekonštruujeme Dúbravku, osem rokov tu bola nečinnosť,“ hodnotil miestny a mestský poslanec Juraj Káčer. „Tak rád by som robil rozvoj mestskej časti, staval parky, robil ihriská, no pokiaľ mamička nebude mať kam dať dieťa do škôlky, nebudeme chodiť po dobrom chodníku, nedá sa.“
Poslanec upozorňoval na celkové poddimenzované financovanie samosprávy. 
Nevyhnutná rekonštrukcia sa týka aj Domu kultúry Dúbravka. „Realizujú sa havarijne stavy,“ komentoval poslanec Maroš Repík, predseda kultúrnej komisie. 
Na nebezpečné prvky v Dome kultúrny upozornili napríklad hasiči. Ak má kultúrny dom fungovať, musia prejsť nápravou. 
„Kľúčová je rekonštrukcia Domu kultúry Dúbravka, aby sme stále neinvestovali veľa peňazí do prevádzky energeticky náročných budov,“ dodal poslanec Libor Gula.
S kultúrou súvisí aj jediná zmena v návrhu rozpočtu, ktorú dúbravskí poslanci schválili. 
Na návrh poslancov Maroša Repíka a Miroslava Sedláka vyčlenila mestská časť  päťtisíc eur  na dotácie, ktoré prideľuje komisia kultúry.

Regulácia výstavby
V súvislosti s rozpočtom debatovali poslanci aj o nutnej regulácii výstavby, ktorá mení a ešte aj má meniť Dúbravku. Poslanec Marcel Burkert upozorňoval, že 25-tisíc eur na spracovanie územnoplánovacích dokumentácií  je veľmi málo. „Myslím, že jeden územný plán zóny stojí okolo 20-tisíc a urbanistická štúdia asi 10-tisíc, no urbanistická štúdia nie je záväzná. Územné plány zón sú istota, sú záväzné.“
Dúbravka potrebuje podľa poslanca  zrevitalizovať asi päť lokalít.
Aktuálne dala mestská časť spracovať urbanistickú štúdiu  zóny Pod záhradami, dôvodom je ochrana tohto územia pred ďalšou možnou zástavbou. Dnes sú tieto pozemky v územnom pláne definované ako stabilizované územie určené pre viacpodlažnú bytovú zástavbu.  Urbanistická štúdia by mala byť podľa Pavla Gašparoviča, vedúceho oddelenia územného rozvoja a životného prostredia podkladom pre zmenu súčasne platného územného plánu.  „Chceme, aby tu bola plocha verejnej parkovej zelene a chceme, aby sme boli zaradení do nasledujúcich zmien a doplnkov,“ vysvetlil Gašparovič. 
Vedúci oddelenia vysvetlil, že pri spracovaní územných plánov zón potrebujú osloviť všetkých vlastníkov pozemkov, čo býva komplikované a zdĺhavé. Gašparovič dodal, že mestská časť pripravuje aj architektonicko-urbanistickú na rekonštrukciu Domu kultúry, zahŕňať má aj okolie kultúrneho domu, lúku pri Bille a oproti územie starej pošty a okolia.
Lucia Marcinátová
Poslanci hlasovali o parkovaní mimoriadne
Dúbravskí poslanci nesúhlasili s dodatkom štatútu  mesta v oblasti parkovacej politiky. Mestskí poslanci však schválili jednotnú parkovaciu politiku. Parkovaním sa tak musí Dúbravka ďalej zaoberať.
Poslanci Dúbravky sa stretli tento mesiac aj mimoriadne. Dôvodom bola parkovacia politika. Téma horúca, debatovaná, kritizovaná. 
Hoci sa očakávala búrlivá debata, takmer bez diskusie  ukončili dúbravskí poslanci rokovanie o stanovisku miestneho zastupiteľstva k Návrhu dodatku Štatútu hlavného mesta v oblasti  parkovacej politiky. 
Mestská časť sa musela k nemu vyjadriť pre zámer prijať všeobecné záväzne nariadenie o dočasnom parkovaní motorových vozidiel na vymedzených úsekoch miestnych komunikácií na území Bratislavy.

Magistrát zasadnutie zmeškal
Materiál mali prísť uviesť  zástupcovia magistrátu, na rokovanie však neprišli. Poslanci s návrhom dodatku Štatútu hlavného mesta v oblasti  parkovacej politiky nakoniec nesúhlasili.
„Myslím, že návrh je vhodný pre hlavné mesto, no neviem, či je vhodný pre mestské časti,“ hodnotil poslanec Maroš Repík.  
Poslanci sa však zhodli na tom, že parkovanie je nutné riešiť. 
Zástupcovia magistrátu do Dúbravky nakoniec zavítali, no s hodinovým meškaním, čiže po rokovaní, keď sa už poslanci rozišli.

Schválenie na meste
O týždeň neskôr rokovali o parkovacej politike mestskí poslanci.  Rozhodli, že hlavné mesto bude mať jednotnú parkovaciu politiku. Mala byť určiť pravidlá a pri parkovaní zvýhodniť Bratislavčanov pred cezpoľnými. Bratislavské mestské časti sa budú môcť slobodne rozhodnúť, či do tejto parkovacej politiky vstúpia.
„Nakoľko je prijatie parkovacej politiky mestskými poslancami ešte čerstvé, mestská časť potrebuje, aby magistrát zosumarizoval materiál parkovej politiky,“ hovorí vicestarosta Ľuboš Krajčír, ktorý sa téme parkovanie v mestskej časti venuje. „Na  rokovaní bolo veľmi veľa pozmeňovacích návrhov a zmien, je potrebné všetko vyjasniť. Konkrétnosťami sa bude mestská časť potom zaoberať.“
Materiál má mestská časť potom vyhodnotiť, prejde odbornými komisiami  a následne o ňom bude rokovať miestne, zastupiteľstvo začiatkom roku 2017.

Zákon o odpadoch
Dôvodom decembrového mimoriadneho zasadnutia bol aj  návrh dodatku Štatútu hlavného mesta v oblasti odpadového hospodárstva, ku ktorému sa musela mestská časť vyjadriť. 
Odsúhlasili ho bez akýchkoľvek pripomienok i debaty.  „Od 1. januára 2016 vstúpil do platnosti zákon o odpadoch,“ vysvetlil na úvod materiál  Pavel Gašparovič, vedúci oddelenia územného rozvoja a životného prostredia. „Nový zákon o odpadoch oproti doteraz platnému zákonu podrobnejšie upravil, respektíve rozšíril niektoré pôsobnosti obce.“
Najvýznamnejšia zmena sa podľa Gašparoviča týka zavedenia rozšírenej zodpovednosti výrobcov za zber vytriedených zložiek komunálnych odpadov. Oproti doterajšiemu stavu výrobcovia obalov preberajú aj finančnú zodpovednosť za odpad z obalov a za odpad z neobalových výrobkov.
(lum)
Matka príde, uvidí a zvíťazí aj v tieňoch babieho leta
Miestna knižnica zorganizovala diskusiu s Ivetou Zaťovičovou. Rozprávalo sa o jej knižnom debute, o Slovensku, Holandsku i Lučenci.
Svoj debut s názvom Tiene babieho leta napísala ako 55-ročná a knihu venovala manželovi Rudolfovi. Spisovateľka Iveta Zaťovičová ju predstavila aj v Dúbravke, zavítala do miestnej knižnice, kde priblížila svoje príbehy. Nie sú vymyslené, vykonštruované, ale zo života.  Vznikli vlani, keď bola kvôli úrazu pripútaná doma a nemohla pracovať v realitnej kancelárii.
Život Ivety Zaťovičovej, narodenej v roku 1961, je životom matky štyroch detí, ktorá vyštudovala  Vysokú školu ekonomickú v Banskej Bystrici. Deväť rokov pracovala ako vedúca cestovnej kancelárie, rok ako učiteľka angličtiny a dvanásť rokov v banke ako riaditeľka pobočky. Ako študentka prispievala básňami do časopisov  Nové slovo a Romboid.
Nadšenie pre literatúru sa prejavilo u autorky už počas študentských čias, no naplno sa predstavilo až dnes.  Do budúcnosti plánuje Iveta Zaťovičová vydať poviedky.
V súčasnosti pracuje s manželom vo vlastnej realitnej kancelárii a v prekladateľskej agentúre.

Vzdialená príbuzná
Besedu s autorkou v dúbravskej knižnici na Sekurisovej viedla Katka Suroviaková. Napriek nepriaznivému jesennému počasiu prišli Dúbravčania spoznať zatiaľ neznámu autorku. Meno Zaťovičová nie je síce v Dúbravke neznáme, starosta Martin Zaťovič hovorí, že Iveta je vzdialená rodina.
Počas čítania aj počúvania v rámci debaty zaujal autorkin pozorovací talent a jazykovo-lyrické porovnania prírody, počas cestovania po Liptove a prechádzok pod Západnými Tatrami a Chočskými vrchmi. Opisuje napríklad západ slnka: „Krvavá obloha a na východe žiarivý mesiac boli spojené s neuveriteľnou krásou.“
Literárny štýl príbehov je výnimočný, jazyk pekný a humor láskavý. 

Triptych
Triptych voľne prepojených troch poviedok v knižke Tiene babieho leta je opisom ženy v strednom veku  Sylvie a jej vzťahu k Brunovi-Holanďanovi, ktorý si zvyká na Sylviu a slovenskú spoločnosť. Sú to obrazy plné napätia, lásky, vzájomného pochopenia, a to je náplňou prvej časti súboru poviedok s názvom Dom, v ktorom ťa budem čakať. 
V nej vyjadruje citlivosť Sylvie v kontraste s pragmatickou povahou jej partnera.
V druhej časti triptychu Štyri dni opisuje rad udalostí a úlohu matky, o ktorej hovorí: „Matka je zákon. Matka príde, uvidí a zvíťazí. Matka uvoľňuje. Matka povolí, keď iný nepovolí.
Matka povzbudí. Matka odpustí. Matka sa povznesie i ponesie na rukách. Matka povznáša. Matka zaplatí, doplatí aj zomrie, keď treba.“
Toľko výstižných superlatívov nie je možné nepochopiť. Jej text najmä v tretej časti Tiene babieho leta sa mení až na poetické verše v básňach uja Henka: 
„Slnko zapadá. A vychádza v inom svete. Človek odchádza. A vychádza v inom svete.“
A práve tento tretí príbeh ma ako čitateľku najviac zaujal. V ňom poukazuje na kultúrne rozdiely medzi západnou a východnou Európou v dobe, keď umiera matka jej partnera a Sylvia sa snaží byť mu oporou v jeho zármutku.

Skrášlenie Lučenca
Počas debaty v knižnici padli otázky aj na muža spisovateľky, ktorý sa po slovensky zapájal do debaty.  „Na Slovensku ma veľa vecí hnevá. Najmä v politike, som demokrat a humanista, ale keď porovnávam Slovákov a Holanďanov, nechcem sa vrátiť späť do vlasti,“ prezradil. „Slovensko je mi oveľa sympatickejšie, ľudia srdečnejší a cítim sa tu ako doma. Preto i Lučenec, v ktorom bývam, chcem vidieť krajší a prostredníctvom internetu dávam veľa podnetov na skrášlenie miesta, kde žijem, bývam a pracujem.“
Tiene babieho leta  vyšli v roku 2016 v počte 1200 výtlačkov, z ktorých 500 exemplárov je v našich nakladateľstvách. Kniha je preložená aj do holandčiny.
Dielo možno nájsť na oddelení beletrie v dúbravskej knižnici.
Kveta Slyšková   
Dúbravčania darovali s hračkami aj úsmev
Pre niekoho nepotrebné, nevyužívané hračky, pre niekoho výnimočný vianočný darček. Zbierka hračiek pre deti zo sociálne slabších rodín mala úspech.
Mestská časť zorganizovala tento rok ďalšiu zbierku hračiek pre deti zo sociálne slabších rodín. Kancelárie sociálneho oddelenia zaplnili vrecia a škatule plné bábik, autíčok, vláčikov, spoločenských hier, knižiek či bicyklov. 
Našli sa aj takí, ktorí nakúpili nové hračky a priniesli ich na miestny úrad. Je úžasné vidieť, že ľudia v dnešnom uponáhľanom svete chcú pomáhať a myslia na iných.
Hračky, knižky, dary od Dúbravčanov už majú nových majiteľov.  Mestská časť zorganizovala počas decembra mikulášsko-vianočné posedenie pre deti zo sociálne slabších rodín. 
Deťom sa prihovorili programom a vystúpením najskôr drobci z Materskej školy Cabanova, neskôr školáci z Nejedlého a potom už Mikuláš rozdával dobroty a darčeky.Zvyšné hračky putovali do detských domovov a sociálnych zariadení.
Mestská časť organizovala zbierku hračiek pre deti zo sociálne slabších rodín druhý rok. Veľký záujem prekvapil a potešil zároveň. Dúbravčania doniesli viac hračiek a kníh ako vlani. 
Nadšenie a úsmev detí i rodičov povedali všetkým darcom, Dúbravčanom: Ďakujeme!        
(zm, lum)
Fedákova sa už mení
Veľké kontajnery plné omietky, odpadu, rozlámané staré okná, materiál a muži v pracovnom. V dlho opustenej a chátrajúcej budove niekdajších jaslí začalo byť rušno. Mestská časť spustila rekonštrukciu a premenu objektu na materskú školu. Práce by mali trvať do leta, potom sa majú zariaďovať priestory, upravovať záhrada a vytvárať detské ihrisko.
„Materská škola by mala začať fungovať v septembri budúceho roku,“ hovorí prednosta úrad Rastislav Bagar. Vyriešiť by v Dúbravke mala problém s nedostatkom miest v materských školách.
Ide o objekt, ktorý v minulosti slúžil ako detské jasle. Bývalé vedenie Dúbravky ukončilo prevádzku súkromných jaslí v roku 2009 s dôvodom, že v objekte bude fungovať zariadenie pre seniorov. Tento prísľub však ostal len na papieri a budova odvtedy chátrala. V časti fungoval ešte bytový podnik.                                                                       Text a foto: Lucia Marcinátová
Deti deťom alebo tvorivé dielne pre znevýhodnených
Pedagogická a sociálna akadémia na Bullovej zorganizovala vianočné tvorivé dielne pre rovesníkov s postihnutím.
Už tradične v decembri pripravili naši žiaci odboru pedagogické lýceum pre svojich znevýhodnených rovesníkov z Odborného učilišťa na Dúbravskej ceste a žiakov základnej školy vianočné tvorivé dielne.
Po prvý raz sa s touto aktivitou zapojili aj do Európskeho týždňa odbornosti. 
Táto aktivita je tak pre nás príležitosťou prezentovať pedagogické lýceum pred žiakmi ostatných našich odborov a školu ako celok pred učiteľmi pozvaných žiakov a sprostredkovane aj pred rodičmi a verejnosťou.

Dvadsať vianočných aktivít
Žiaci zo študijného odboru pedagogické lýceum pripravujú túto aktivitu preto, lebo  práve oni budú môcť mať uplatnenie ako pedagogickí asistenti. Mali  by tak vedieť pracovať a komunikovať so žiakmi s rôznymi druhmi znevýhodnenia - mentálneho, fyzického, sociálneho a porúch učenia a správania. Hlavným cieľom pripravovaných aktivít, ktoré sú nielen kreatívne a pracovné, ale i vedomostné a logické, je pripraviť program priamo „na telo“, čiže  pre určitý druh a stupeň znevýhodnenia a zároveň s ohľadom na konkrétnych žiakov, ich vek, schopnosti a záujmy. 
Žiaci pripravili asi dvadsať aktivít, kde sa vyrábali kreatívne vianočné darčeky: tradičné perníčky, maľované tašky, vianočné venčeky, svietniky, náušnice, pozdravy, originálne vianočné ozdoby. 

Kontakt so špecifickými žiakmi
Zámerom týchto aktivít je sprostredkovať našim žiakom kontakt so špecifickou cieľovou skupinou a prostredím, v ktorom sa viacerí budú vo svojom pracovnom živote pohybovať.  
Chceme im umožniť, aby bol tento kontakt postupný a prirodzený, aby dokázali so znevýhodnenými deťmi primerane komunikovať, poznali ich potreby a problémy a vedeli na ne vo svojej práci reagovať a primerane ich usmerniť.
Naše dielne nie sú však len o darčekoch, ktorými potešíme tvorcov i obdarovaných, ale aj o spoznávaní nových kamarátov, s ktorými by sme sa možno inak nemali možnosť zoznámiť a porozprávať.
Tatiana Filová, PSA Bullova
Škôlkarov prekvapil dúbravský Mikuláš
Čistenie topánok, čižmičky v okne, čakanie na Mikuláša. Ranný pohľad plný očakávania, žiariace oči, radostný výkrik, hurá, prišiel. Deň prejde ako voda a deti si uvedomujú, že balíček prekvapenia za vyčistenú obuv dostanú až o rok. Taká dlhá doba pre takých malých človiečikov. V dúbravských materských školách sa malá radosť zopakovala aj 7. decembra, v deň keď už sa vnútorne s Mikulášom lúčia.
Pani učiteľky zrazu zhromaždili deti v jedálňach či vestibule. Vystrašené pohľady plné očakávania. Vtom zaznel zvonček a prichádza ten náš, dúbravský Mikuláš.  Namiesto čerta i anjela si so sebou zobral starostu Martina Zaťoviča. Spolu prešli všetkých desať materských škôl, aby každé dieťa odišlo domov s balíčkom.  Bola to síce dlhá cesta, no stála za to. Malí Dúbravčania sa Mikulášovi za balíčky odmenili pesničkou, básničkou a najmä rozžiarenými očkami... A vraj všetky dúbravské deti poslúchali. 
(zm)
Chlpáči mali bohatšie a teplejšie sviatky
Jednotlivci, skupiny, celé triedy, školy, miestni poslanci a vedenie mestskej časti. Tí všetci prispeli do tohtoročnej zbierky pre zvierací útulok. Prekvapilo napríklad hromadné zapojenie sa žiakov zo Základnej školy Sokolikova a Základnej školy Nejedlého.
V pondelok 19. decembra veci už aj putovali ich novým vlastníkom, chlpáčom v útulku na Poliankach, mali tak chutnejšie a aj teplejšie Vianoce...
Mestská časť organizovala zbierku po vlaňajšej premiére, záujem bol aj tohto roku veľký, každému darcovi patrí psie ďakujem: Haf.
Sálou zneli Rolničky aj Čas vianočný
Tohoročné predvianočné posedenie bolo mimoriadnou udalosťou pre takmer tristo seniorov Dúbravky.  Mestská časť zorganizovala pre všetkých skôr narodených predvianočné posedenie. 
Po príhovoroch a pozdravoch vedenia mestskej časti a miestnych poslancov sa na javisku roztancovala Klnka, ktorú máme všetci radi.Srdcom programu však bola speváčka, spisovateľka Marcela Laiferová. Navodila pravú vianočnú atmosféru svojimi piesňami, šarmom, dobrou náladou, ktorú rozdávala všetkým prítomným. Zazneli piesne, ktoré nám pripomínali mladosť, sálou znelo aj Čas vianočný, zvon polnočný a potom Rolničky. Anjelské vianočné piesne neutíchali, a tak neutíchal ani potlesk v sále.
Všetci sme mali dobrý pocit z pekného podujatia pripraveného miestnym úradom a s dobrou náladou sme odchádzali  v očakávaní najkrajšieho sviatku v roku.
„Predvianočné posedenie pre nás dôchodcov je milou udalosťou  v našom prevažne samotárskom živote,“ hodnotila podujatia seniorka Anička Garajová. „Stretnem tu veľa známych rovesníkov, s ktorými sa môžem porozprávať. Pre mňa to znamená zabudnúť na vlastné starosti, na bolesti a všetko zlé a zabaviť sa”
Kveta Slyšková
Seniori rozospievali Fontánu
Komornejšie vianočné posedenie si organizovali aj jednotlivé denné centrá seniorov. Na vianočnom posedení Denného centra 3 sa o kultúrny program postarali žiaci Základnej umeleckej školy Eugena Suchoňa pod vedením svojich pedagógov a neodmysliteľná Dúbravanka, ktorá citlivým a aktuálnym výberom zo svojho repertoáru rozospievala celú sálu Kultúrneho centra Fontána.
(rs)
Na trhoch aj v čokoládovni
Ani predpoveď mrazivého počasia neodradila 39 členov Miestnej organizácie Jednoty dôchodcov  v Dúbravke od výletu do čokoládovne v Kittsee a Viedne.
Rakúska metropola vítala výletníkov zaliata zimným slnkom. Prechádzka sa začínala v historickom a vianočne vyzdobenom centre.  Už pri Dóme sv. Štefana sa nachádzal prvý vianočný trh s množstvom stánkov s vianočnými ozdobami a rôznymi maškrtami. Po obede sme sa presunuli na vianočné trhy na námestí  Márie Terézie a pred Viedenskú radnicu. Na vydarený výlet si mnohí odniesli pamiatku vo forme hrnčeka, z ktorého pili vianočný punč alebo varené vínko.            
(jm) 
Dobrá duša býva aj v Dúbravke
Ocenenie v rámci projekt Dobrá duša smerovalo do Domova Pri kríži. Gratulujeme Tatiane Gottliebovej.
Seniori sú po deťoch druhou najzraniteľnejšou skupinou ľudí, no na rozdiel od najmenších sú ohrození nielen chorobami, ale aj pocitmi nepotrebnosti či menej-
cennosti. O deti sa zvyčajne starajú rodičia i širšia rodina, v prípade ľudí vo vyššom veku to z najrôznejších dôvodov nie je také samozrejmé. 
Veľmi by im pomohla nejaká dobrá duša, ktorá by sa postarala nielen o ich fyziologické, ale aj duševné potreby. Alebo by im dobre padlo, keby boli oni pre niekoho dobrou dušou. Veď pocit, že je človek užitočný, sa nedá ničím nahradiť.

Odmeňovanie
Projekt Dobrá duša už niekoľko rokov dáva seniorom možnosť stať sa dobrou dušou v spolupráci s partnermi projektu - ministerstvom práce, sociálnych vecí a rodiny a spoločnosťou Hartmann-Rico. Spoločne odmeňujú Dobré duše – seniorov, ktorí ako dobrovoľníci zlepšujú svojimi schopnosťami a energiou život iným dôchodcom v domovoch sociálnych služieb. 
Cieľom projektu je vyhľadať aktívnych seniorov nad 60 rokov, ktorí vo svojom voľnom čase poskytujú pomoc druhým v domovoch sociálnych služieb. Rovnako Dobrá duša odmeňuje aj zariadenia, ktoré vytvárajú pre dobrovoľníctvo vhodné podmienky.
Titulom Dobrá duša a finančnou odmenou boli v tomto roku odmenené tri dobrovoľnícke aktivity seniorov a jedno zariadenie sociálnych služieb.  

Ocenená z domova
Jedna Dobrá duša, čiže ocenená seniorka, žije aj u nás v Dúbravke. Tatiana Gottliebová, ktorá býva v Domove Pri kríži. Hoci sama bez chodítka nespraví ani krok, vždy je v správnom čase na správnom mieste. 
Minimálne raz do týždňa ju môžete stretnúť na oddelení dlhodobo chorých, kde pomáha duševne, ale aj právnickými radami. Je dôveryhodná a rešpektovaná, čo sa prejavilo napríklad tak, že sa jej ako členke Rady obyvateľov podarilo zmeniť všeobecno-záväzné nariadenie, aby obyvateľom zostala väčšia časť ich príjmov.  „Keby nám neboli iní ľahostajní, na svete by bolo lepšie a viac lásky,“ taká je obľúbená veta seniorky, ktorú však nielen hovorí, ale podľa nej aj žije.          
(red)
Zariadenie pre seniorov oslávilo štvrťstoročnicu
Až 176 ľudí, mladších, starších, schopných samostatného pohybu aj imobilných. Každý má iný osud, no jedno ich spája. Všetci našli svoj domov v Domove Pri kríži. Denne sa o nich stará s láskou, trpezlivosťou a úsmevom vyše päťdesiat zamestnancov.
Jesennú oslavu 25. narodenín slávnostne odštartovalo svojím spevom Umelecké duo Peter Ninaj a Robert Puškár. Po nich privítala hostí riaditeľka Janka Dudoňová. Nasledovala báseň Kristy Bendovej s názvom Ruky, ktorú predniesla herečka a zároveň aj obyvateľka zariadenia Eva Kristínová. Zatancovať prišiel Detský folklórny súbor Klnka. 
Viacnásobné poďakovania zazneli z úst vedenia, zamestnancov aj obyvateľov domova. Po oficiálnej časti nasledovala chutná večera, po ktorej prišiel čas sa porozprávať, zaspievať si, zasmiať sa. Oslava sa vydarila a veríme, že ďalších 25 rokov bude rovnako úspešných a vydarených. 
 (zm)
V domove oslavovali
Obyvatelia Domova jesene života na Hanulovej ulici oslavovali životné jubileá.O kultúrny program sa postarali Puškárovci.       
Centrum hostilo kartárov
Denné centrum 3, ktoré funguje na Bazovského ulici,   má už niekoľkoročnú "družbu" s Domovom Pri kríži. Seniori sa stretávajú na spoločných akciách, športových podujatiach. Už tradičný je Turnaj v kartách. Tento rok boli hostiteľmi kartárov v dennom centre. Ocenenie i odmeny si odniesli prví traja najúspešnejší. Nechýbala zábava, súťaživý duch, spoločné debaty i pohostenie. 
Byť dobrovoľníkom na onkológii
Do onkologických ústavov prichádzajú ľudia rôzneho veku, povolaní, či záujmov, ktorí nezištne venujú svoj čas pacientom. Sú to dobrovoľníci z Dobrovoľníckej skupiny Vŕba. Mnohí ľudia ich poznajú hlavne vďaka ponúkaniu kávy a čaju pred ambulanciami, ale ich činnosť je oveľa širšia.      
Podstatné je stráviť s chorými čas tak, ako chcú pacienti. Pri rozhovore, tvorivej činnosti, pri spoločenských hrách. A niekedy len tak byť spolu v tichu. Jednoducho pomáhajú zaplniť samotu, alebo ako aj z názvu organizácie vyplýva – byť bútľavou vŕbou. Pacienti sami dobrovoľníkov chvália a tešia sa zo spoločných stretnutí. Ako sa vyjadrila jedna pacientka pred ambulanciou: „Je to skvelé, lebo človek pookreje, zabudne aj na negatíva spojené s chorobou. Rýchlejšie mu ujde čas čakania a kontakt s milými ľuďmi, ktorí ponúkajú tieto úžasné služby je výborný.“
Aktuálne Dobrovoľnícka skupina Vŕba hľadá nových dobrovoľníkov, ktorí majú záujem pravidelne venovať svoj čas onkologicky chorým v Onkologickom ústave sv. Alžbety alebo v Národnom onkologickom ústave.
Informačné stretnutie pre záujemcov bude pondelok 30. 1. 2017 o 17:30 v zasadačke Onkologického ústavu sv. Alžbety (zraz vo vstupnom vestibule na Heydukovej 10). 
Viac informácií a podmienky pre záujemcov je možné nájsť na www.dsvrba.sk alebo na FB. 
Monika Mikulová  
Výťažok z benefície na projekt Zdravé oči už v škôlke
Vyše pol stovky obrazov vystavovala Detvianska umelecká kolónia v Galérii Villa rustica do konca decembra minulého roka. Benefičnú výstavu zorganizovala Mestská časť Bratislava-Dúbravka v spolupráci s Úniou nevidiacich a slabozrakých Slovenska (UNS) a Detvianskou umeleckou kolóniou (DUK).
„Vybrali sme obrazy autorov z rôznych krajín sveta, ktorí sa za 15 rokov vystriedali na našich sympóziách,“ hovorí predseda DUK Jaroslav Macek a dodáva, že je rád, že obrazy budú vystavené práve v Dúbravke, kde prežil polovicu svojho pracovného života. 
Hlavný organizátor predajnej výstavy Štefan Maceják uviedol, že dvadsať percent výťažku z predaja obrazov pôjde na projekty Únie nevidiacich a slabozrakých Slovenska. 
Predseda ÚNS Branislav Mamojka poďakoval organizátorom a upresnil, že výťažok z výstavy použijú na podporu skríningových meraní zrakových parametrov detí od 3 do 6 rokov v rámci projektu Zdravé oči už v škôlke. 
(luna)
Ihrisko na Homolovej podporili nadácie
Na ihrisku pribudli vzdelávacie a kresliace tabule. Združeniu pomohol grant Nadácie Televízie Markíza.
Ihrisko Homolova sa aj vďaka Občianskemu združeniu Žime krajšie tešilo počas leta a peknej jesene vysokej návštevnosti rodín s deťmi.  OZ Žime krajšie pripravilo pre miestnu dúbravskú komunitu letný program ako z “hotelovej dovolenky”.
V utorky sa cvičilo tai chi, vo štvrtky folklórne tančeky pre najmenších a v soboty joga. Realizácia bola možná vďaka finančnej podpore Nadácie Televízie Markíza.
Okrem toho sa občianskemu združeniu podarilo pre miestne deti získať grant od Nadácie Volkswagen Slovakia. 
Na ihrisku sa vďaka nadácii podarilo umiestniť na plot vzdelávacie a kresliace tabule. Vzdelávacie tabule nosia na sebe hravé animácie s popismi v anglickom a nemeckom jazyku a deti s rodičmi  majú možnosť sa hravou formou naučiť pomenúvať rôzne predmety, zvieratká a kontinenty v cudzích jazykoch.        
(ms)     
Slovenčina je krásny jazyk, no veľmi zle sa v ňom operne spieva
Pop operné trio La Gioia vzniklo v roku 2008. Prezentuje hudobný štýl, ktorý spája populárnu hudbu a operný spev. Dva barytóny a jeden tenor už osem rokov zapĺňajú sály nádherným a čistým spevom. Vianočný galakoncert si mohli 16. decembra užiť aj Dúbravčania, vypredaná sála svedčí o tom, že projekt La Gioia je úspešný. Pri tejto príležitosti sme sa porozprávali s dvomi členmi skupiny, spevákmi PETROM ĎUROVCOM  a PETROM ŠEVČÍKOM.
Ako sa dnes večer cítite? 
Ševčík: Cítime sa fantasticky, tešíme sa na úžasné publikum, na výbornú atmosféru a dúfame, že si to spoločne užijeme. 
Prečo názov La Gioia? Po taliansky radosť. Vyberali ste to kvôli významu či to bola náhoda? 
Ďurovec: Hľadali sme nejaký pekný taliansky názov, ktorý hneď dáva najavo, že sme operní speváci a spievame v taliančine. To, že to znamená radosť,  je taký bonus k tomu. 

Prečo práve taliančina? Bola prvotná idea zvoliť taliančinu alebo prespievať hity do iného jazyka?
Ševčík: V prvom rade taliančina ako domovský jazyk opery veľmi krásne znie a popritom sa zviezli aj ostatné jazyky ako španielčina, francúzština, ruština a samozrejme aj angličtina. Takže spievame poväčšine v týchto operných svetových jazykoch. Veľmi dobre to znie, veľmi dobre sa nám spieva a tešíme sa z toho, že práve do týchto jazykov sme mohli piesne prerobiť. 

Vedeli ste všetci po taliansky alebo ste sa učili? 
Ďurovec: Hovorenou rečou po taliansky viem len ja. Chalani sa doučujú, študujú. Ja som mal na konzervatóriu aj na VŠMU taliančinu, navyše aj v rôznych zahraničných projektoch. 

Vy teda píšete texty?
Ďurovec: Nie, moja znalosť taliančiny nie je až na takej úrovni, aby som písal texty, spolupracujeme s Talianom, ktorý nám ich píše. 

Je to náročné zapasovať do konkrétnej hudby ten taliansky text?
Ševčík: To sa musíte spýtať toho, kto práve komponuje ten text. Ale áno, pretože byť poet nie je jednoduché v rodnom jazyku, čo môžem potvrdiť. Človek musí porozmýšľať, aby presne všetko sadlo, nespraviť z piesne len niečo odrecitované, ale aby celý text, súhra hudby a slov mala nejakú myšlienku. 

Vaše piesne som počúvala a napríklad veta piesne Vaša Patejdla - Ak nie si moja je doslovne preložená aj do taliančiny. Držíte sa textovej línie, alebo dokážete premostiť do úplne iných slov?
Ďurovec: Niektoré piesne sú robené tak, že sa držia originálu a niektoré sú vymyslené úplne nanovo. V prvom rade ide o to, aby to bolo spevavé. Musím povedať, že slovenčina napriek tomu, že je krásny jazyk, veľmi zle sa  v ňom spieva operne. Úplne opačný prípad je čeština, rytmika tejto reči je spevavejšia, preto v českom jazyku máme aj viac originálov. Je to rôzne, stretneme sa, sedíme nad tým, skúmame, pracuje a dúfame, že ten výsledok sa ľuďom páči. 

Čo sa týka talianskej opery, kto je váš vzor, múza, inšpirácia?
Ševčík: My sme síce nevychádzali z nejakých idolov, ale čo sa týka spevákov, prvý začal s touto pop operou Luciano Pavarotti a slávne trio tenorov, takže myslím, že týchto troch pánov možno považovať za zdroj toho všetkého. 

Podľa čoho si vyberáte piesne, ktoré následne skrášlite ľubozvučným talianskym jazykom? 
Ďurovec: V začiatkoch nášho fungovania, čo je takých sedem, osem rokov dozadu, sme v prvom rade chceli predstaviť, alebo aj experimentovať trošku s piesňami domácimi, a preto tie, ktoré sa nám zdali najviac kantilenové slovenské alebo aj české pesničky sme sa snažili dať do taliančiny. Postupom času si už publikum začalo vyberať a pýtať sa, prečo nespievame také svetové hity, napríklad Boccelliho alebo od Il Diva čiže ten náš repertoár je dnes už veľmi široký.  

Ako ste sa vy traja našli? 
Ševčík: To je dlhá história, bolo to niekedy v roku 2006, keď sme objavili svetovú skupinu Il Divo. Tam vznikla idea, prečo neurobiť niečo podobné aj na Slovensku. Síce sme sa nepoznali, ale oslovili sme sa náhodne, slovo dalo slovo, zrazu sme boli traja. Povedali sme si však, že pôjdeme inou cestou, nebudeme niekoho kópiou, ale budeme tvoriť sami. 

Dnes ste pripravili v Dome kultúry Vianočný galakoncert, načo sa môžu diváci tešiť? 
Ďurovec: Ako som spomínal, náš repertoár je svetový, slovenský, český, tak presne to dnes večer zaznie plus úplne tie najvianočnejšie hity tipu Adeste fideles alebo Panis Angelicus. Na záver, čomu sa veľmi tešíme, nám pomaly už prischla pieseň Svet lásku má, je tam aj tá taliančina, je tam aj tá ľubozvučnosť čiže mix všetkého krásneho. 

Čo sa týka domáceho publika, aké je? 
Ševčík: Fantastické, spontánne, ľudia vedia prejaviť svoje emócie, nehanbia sa za ne. Sme veľmi radi, že práve na Slovensku môžeme fungovať a vystupovať pred takýmto úžasným publikom. 

Aké máte plány do budúcna? 
Ševčík: Plánov je strašne veľa, vymýšľame stále nové projekty, fantazírujeme o tom, čo by mohlo byť a následne potom realita trošku tieto fantázie okreše. V roku 2017 určite plánujeme vydať Vianočný album.
Zuzana Morávková
Aj materské školy slávili Vianoce
Nielen školy základné, ale aj materské si organizujú vianočné besiedky, posedenia, akadémie aj trhy.  Vianoce prišli aj do Materskej školy na Ožvoldíkovej. Detičky trpezlivo pripravovali prekvapenia a darčeky do Vianočnej tržnice, s láskou nacvičovali program a prekvapili ním rodičov i starých rodičov.
Pripravené boli aj vianočné tvorivé dielne, kde vznikali  vianočné svietniky, ktoré deťom budú počas sviatkov pokoja pripomínať spoločné chvíle strávené v materskej škole.
Na posilnenie tety kuchárky pripravovali wafle, a ako na správnych trhoch býva, chlieb s cibuľou a detský punč.
Záver akcie patril spoločnej chvíli, keď si celá škôlka pri stromčeku zaspievala najkrajšiu vianočnú koledu - Tichú noc. Bol to krásny večer strávený v kruhu škôlkarskej rodiny.                                     
(ms)
Silvester, Nový rok a Tri krále
Silvester kedysi nepatril k mimoriadnym a osobitne oslavovaným dňom. Bol to deň pracovný, i keď z niektorých pracovísk pustili ľudí o čosi skôr z práce. Nie všetci obyvatelia čakali do polnoci. Unavení z práce išli normálne spať a Nový rok zavinšovali svojim najbližším až ráno. Je pravda, že zábavy, teda silvestrovské zábavy sa v Dúbravke konali a trvali až do rána bieleho, ale nebola to veľká paráda. Doma sa večer dobre najedli, aby vydržali tancovať a potom odišli silvestrovať do šenku “k tete Báre”. Samozrejme, všetci sa pekne vyobliekali. Poniektorí do krojov, ale väčšina do “pánskych” šiat.
Tancovalo sa odušu
“Večer, keď už začala muzika hrať, chodili sme ako deti nakúkať cez okno, ako dievčatá s mládencami tancujú. V rohu sály na malom pódiu hrali muzikanti, na jednej strane pri stene stáli chlapci, na druhej strane stáli dievčatá a za nimi na stoličkách sedeli striehnuce mamy, babky a staré klebetnice. V strede sály sa potom odušu tancovalo. V prestávkach mládenci chodili vedľa do výčapu na pivo, víno alebo pálenku a tiež dievčatám po malinovku. 
Naša mama Monika veľmi rada tancovala a vždy otca nahovorila, aby išli aspoň trochu “na muziku”. Spolu s mojimi tromi sestrami sme striehli, či nám mama vytancuje pomaranče. A veru, ona nás nikdy nesklamala a zo silvestrovskej zábavy nám priniesla nielen po pomaranči, ale aj papierové trblietavé čiapky, ktoré nám dlho robili radosť,” rozplývala sa mamka v spomienkach.

Silvester na úrovni
Neskôr si postavili Dúbravčania na námestíčku vedľa požiarnej zbrojnice kultúrny dom, kde poriadali silvestrovské zábavy už na vyššej úrovni. 
V sále kultúrneho domu dominovalo javisko, bola tu aj šepkáreň a šatne. Na jednej strane sály boli veľké okná a pod nimi rad stolov so stoličkami, takže na zábavách bolo možné kultúrne podávať aj občerstvenie. Na začiatku silvestrovskej veselice predviedli mladí dúbravskí ochotníci svoje umenie. Zábavný konferencier, pestrý program a tombola sa stali súčasťou silvestrovských zábav. 
Žena do domu - nešťastie
Na silvestra nespievali nijaké špeciálne pesničky, až na jednu: 
Silvester je v roku len raz 
tento čas je vždycky náš,
Starosti sa zbav tu teraz, 
tiež toho, nač spomínaš.
Humorom a zdravým smiechom 
vyplňme si chvíle dnes, 
však veselosť nie je hriechom,
nech žije náš dnešný ples!
Mladí zamilovaní si vynútili smutnú pesničku Stojí šuhaj, pretože už mysleli na fašiangy. Dúfali, že vtedy budú mať svadbu, lebo rodičia sa umúdria a nebudú ich nútiť zosobášiť sa s niekým nemilovaným. 
Stojí šuhaj pod naším okénkem,
klope si on ze zlatým prsténkem.
Milá mi otevri, já stojím u dverí
otevri mi, moje potešení. 
O polnoci si všetci popriali šťastný Nový rok, vybozkávali sa a pokračovali v zábave až do rána. Len mladí manželia, ktorí mal malé deti odchádzali skôr, aby skontrolovali svoje ratolesti. 
Ráno na Nový rok, teda 1. januára, nesmela prísť do domu prvá žena, to by vraj prinieslo celému domu nešťastie. 
Malé deti chodili k susedom a k rodine vinšovať zrána, alebo poobede a dospelí išli k blízkej rodine alebo k dobrým priateľom zavinšovať až večer. Do Dúbravky zvykli chodiť vinšovať aj Cigáni z Devínskej Novej Vsi. Deti dostali malú “výslužku”, či už koláč, jablko, orechy alebo pár halierov. Keď sa ľudia stretli na ulici, podali si ruky a tiež si povinšovali: Vinšujem vám ščastlivý nový rok! A druhý odpovedal: Podobne aj vám. Alebo zaželali:
Vinšujem vám šťastie, zdravie, 
sväté božské požehnanie. 
Deti zvykli vinšovať takto:
Vinšujem vám, vinšujem, dokiaľ niečo dostanem.
A keď niečo dostanem, vinšovať vám prestanem.
Keďže v Dúbravke žilo veľa chorvátskych potomkov a väčšina starších ľudí hovorila len po chorvátsky, pri stretnutí si popriali: Sritno nuovo ljeto. A odpovedali Zahválen!

Správa o stave Dúbravky
Na Nový rok sa muselo ísť do kostola na novoročnú omšu. Tam pán farár po kázni urobil zhodnotenie uplynulého roka: koľko občanov zomrelo, koľko detí sa narodilo a koľkí sa zosobášili.
V tento deň sa nesmela jesť hydina. Ľudia verili, že by im šťastie a bohatstvo uleteli. Celý deň boli pekne oblečení, dobre najedení a nič nerobili. Verili že: Čo na Nový rok, to po celý rok.
 
Na Tri krále - o krok dále
Na “tri krále”, 6. januára bol veľký sviatok a nepracovalo sa. Po dedinách chodili vinšovníci a tešili sa, že si niečo vykoledujú. Po Dúbravke tiež zrána vinšovali malí chlapci. Boli traja, v dlhých bielych košeliach, s papierovými korunami na hlavách. Na korunách mali nakreslené kríže. Znázorňovali Gašpara, Melichara a Baltazára. Niektorým mamy oblepili korunu zlatým alebo strieborným staniolom. Deti si nosili košík na výslužku, v ktorom mali trojkráľovú kriedu. Tou potom na bránu alebo vstupné dvere napísali G.M.B Zvyčajne dostali kúsok koláča, jabĺčko, orechy, a niekedy, keď boli z rodiny, aj niekoľko halierov. Okrem domácich dúbravských chlapcov chodili koledovať aj Cigáni z Devínskej Novej Vsi. Tí už bývali oblečení trochu odlišne. Gašpar mal oblečenú bielu košeľu aj nohavice, Melichar mal červenú košeľu alebo aspoň červený sveter a Baltazár bol oblečený celý v čiernom a ruky a tvár mal tiež začiernené. Jeden  niesil papierovú pokladničku s krížom na peniaze, druhý mal košík na potraviny (Cigánom dávali niekedy aj zemiaky, trochu fazule alebo hrachu, údené rebierko - čomu sa potešila celá ich rodina) a tretí niesol trojkráľovú kriedu. 
Na “Tri krále” bola doobeda vo Veľkom kostole omša, kde  farár posväcoval vodu a tiež trojkráľovú kriedu. Vodou si Dúbravčania vysvätili nielen príbytok, ale aj maštale, prípadne aj osivo, sadivo, záhrady, vinohrady a polia, aby mali dobrú úrodu. Do svätenej vody tiež namočili vetvičku rozmarínu, alebo krušpán (kríček so stálozelenými lístočkami) a pokropili zosnulého v truhle. Pri veľkých búrkach hádzali do ohňa trojkráľovú kriedu, aby do ich domu neudrel blesk. Niektoré poverčivé ženy trojkráľovou kriedou robili krížik aj na prah domu a maštaľ, čo mala byť ochrana proti zlým duchom a bosorkám (ktoré vraj mohli prísť do maštale a odobrať kravám mlieko).
V týchto dňoch sa často opakovalo ľudové porekadlo, ako sa dni predlžujú:
Na Nový rok - o slepačí krok
Na Tri krále - o krok dále
Na Hromnice - o hodinu více. 
Katarína Jakubčíková a Katarína Petkaničová (z publikácie Mamkina Dúbravka)
Medzititulky redakcia
Zaväzujeme sa my, celá poctivá obec naša Dúbravka, 
za nás i naše dietky
Z Pamätnej knihy Dúbravky (V.)
Pokračujeme v doslovnom prepise Pamätnej knihy kapitolou o historických pamiatkach, tak ako ich opísal učiteľ Zelinka v roku 1935. V piatom pokračovaní sme skončili staťou o založení farnosti a o “uznaní pohľadávok” voči budúcemu dúbravskému farárovi.
Založenie farnosti: (dokončenie)
A také podwolugeme sa sawasujeme sa, že kedbi nekdy po smrti Pána Farára Thebenského (devínskeho) nasza fara sa od Thebna (Devína) odtrhla, tak my chceme gemu naszemu Panu Fararovy in Natura davat:
a) Resy (raže) Mericzěk 	        36	
b) Dreva Sihy                                16
c) Pirtlu 			      200	
e) Kurenecz Nr.                             20
A tak na to wszecko podvolujeme a sa sawazugeme sa my czela pocz-
tiva obecz nasza Dubrawka sa nas i nasze Ditky na kasdy czas. A na istotu toho wszeho potvrsujeme my to s naszú obiczagnu Obecznu Pe-
czatku. 
Sigt, Dubravka d 18. X. 1810.
Sim. Dossek
I. Notarlocy y czela Obecz
Pavel Martanovits
Richtar
Simon Stankovits
Kostelný hospodár
Lorenc Brankovič
Joan Magyer Debely
Joan Magyer Kutzky
Andr. Millossovits
Gaspar Matrka
Joan Brenczits
Prísažný.
A parte ordinariatus contractum hunc acceptamusrati habemus et confirmanus.     Sig. Tirn. 11, Jan, Ad 1811
Podpis a pečiatky obecné i biskupské (obecné sú latinské): Sigilum Hidegkút
V záveti odovzdal menovaný gróf - mních obe stavby cirkevnej obci Dúbravke. Pod kaplnkou je grypta, v ktorej je zakladateľ kaplnky pochovaný.
Ku tejto káplnke sa konaly tiež púte. Ešte pred založením káplnky bol tu obraz P. Marie, lebo sa tu údajne zjavila (uzdravila tiež slepého). Drevo zo starého dubu je uložené za oltárom. Z tohoto dreva  si každý pútnik bral na pamiatku. 
Lipy u káplnky sú údajne 300 rokov staré - dľa povesti neuschnú až na konci sveta, lebo sa tu zjavila P. Maria. 
Svojho času chceli Františkáni založiť tuná kláštor. Poneváč Dúbravčania odmietli venovať k tomuto cieľu potrebný pozemok, z tohto plánu zišlo. 
Od prevratu už do Dúbravky pútnici neprichádzajú. 
Starožitnosti: Medzi lipami stávala kazateľnica (pri káplnke), ktorá je veľmi stará, ale umeleckej ceny nemá. 
Na ceste do Devína je “Na Tablici” postavený kamenný stĺp s obrazom sv. Kozmu a Damiána v železnom ráme. Z druhej strany obraz P. Márie. Dľa ústneho podania má pohnutú minulosť. Je asi tak starý ako sám kostol a povesť hovorí tiež o jeho stráte a opätovnom nájdení. 
Kamenný kríž uprostred dediny s letopočtom1808 bol založený ako poďakovanie za to, že tu bol ustanovený prvý farár a Dúbravka sa osamostatnila zpod devínskej farnosti. 
Zemským pánom je v r. 1812 gróf Jozef Palffy z Erdöd. Bol patrónom, ale nad farárom nemal práva, ktoré si ale robil. 
Statoční Dúbravčania podali vtedy odvolanie k súdu (zaujímavé sú rodové pečate rychtára a prísažných na tejto listine podpísaných), ktorým preukazujú, že zakladateľ farnosti gróf Hederváry zanechal testamentom z r. 1801 zo dňa 9. januára káplnku a faru obci. Súd rozhodol, že v práve je obec Dúbravka.
Červený kríž v lese - tam údajne zomrel neznámy pútnik (Horvát).
Červený kríž v poli  (za obec. školou bol postavený na poďakovanie za to, že na tomto suchom mieste sa objavila spodná voda a zem vydala bohatú úrodu. Zájazdný starý hostinec stál na mieste zrušenej r. k. školy. Bol majetkom kniežacej rodiny Pálffyovskej (z Malaciek) ktorým ho testamentárne poručila rodina Stanko-
vičovcov nemajúc ani potomkov ani blízkych príbuzných. O tom, ako vznikla tam škola viď ďalej.
Z obytných domov najstarší bude dom Novákov pod r. k. farou a Brenčičov č. 48 pod kostolom. Na tráme tohoto druhého je letopočet 1787.
Prepísal: Ľubo Navrátil
Po kom sú pomenované naše ulice
Národohospodár Červenák a jazykovedec Damborský
Ondrej Červenák
(7. 10. 1823 Pliešovce - 22. 2. 1887 Martin)
Slovenský národohospodár, osvetový pracovník. Priekopník slovenskej národohospodárskej vedy, autor moderných koncepcií ekonomického rozvoja Uhorska. 
Po štúdiách v Bratislave a Banskej Štiavnici cestoval po Belgicku a Anglicku, kde sa zaujímal hlavne o hutníctvo. Po návrate pracoval ako bankový úradník martinskej sporiteľne a krátko bol aj pokladníkom Matice slovenskej.
Vypracoval a tlačou vydal návrhy na hlavnú železničnú sieť v Uhorsku. Jeho koncepcie sa týkali vybudovania železničného systému, vodnej dopravy, železiarskeho priemyslu, regulácie Dunaja a zavlažovacích sústav v poľnohospodárstve.
Ján Damborský
(12. 8. 1880 Kopčany - 19. 6. 1932)
Kňaz, národovec, profesor, jazykovedec, archivár. Narodil sa v Kopčanoch. Študovať začal v Skalici a Bratislave, maturoval v Ostrihome. Teológiu študoval vo Viedni. Ako kaplán pôsobil na viacerých miestach, naposledy v Nitre, kde je i pochovaný. Túžil po národnej a sociálnej slobode Slovákov a za svoje národné presvedčenie bol prenasledovaný uhorskými úradmi. Venoval sa jazykovede, zbieral rukopisy a materiály k životopisom slovenských literátov. Prekladal z nemčiny a maďarčiny.
Pred koncom I. svetovej vojny bol jedným z osnovateľov Martinskej deklarácie. V roku 1918 v začiatkoch prvej republiky bol poverený organizovaním slovenského stredného školstva. Dr. Štefánek mu dal za úlohu vzkriesiť nitrianske gymnázium. Istý čas bol aj jeho správcom a neskôr až do smrti jeho profesorom. Určitý čas bol aj správcom Spolku sv. Vojtecha a redigoval Katolícke noviny. Pracoval v jazykovednom odbore obnovenej Matice slovenskej. Spolupracoval na vydaní prvých  pravidiel slovenského pravopisu z roku 1931. Už v roku 1919 vyšla prvýkrát jeho Slovenská mluvnica so zreteľom na pravopis. Používala sa ako stredoškolská učebnica, ktorá bola až do roku 1940 jednou z najucelenejších gramatík. Vyšla v piatich doplnených a rozšírených vydaniach. Ján Damborský zanechal vo svojom testamente finančnú čiastku na podporu sociálne slabších študentov a svoju unikátnu zbierku starých rukopisov daroval Spolku sv. Vojtecha. Pri príležitosti 110. narodenín Jána Damborského bola na Masarykovej ulici v Kopčanoch na jeho rodnom dome odhalená tabuľa. 
Kveta Slyšková
Praha, Bratislava?  Nakoniec otvoril vinotéku v Dúbravke
Slovenské, české i svetový výber, rôzne fľaškové vína a až tridsať druhov sudových vín. Taká je vinotéka v novostavbe na Saratovskej.  Za dverami víta usmievavý mladík, reč prezradí, že nie je odtiaľto.
Vinotéka bola snom someliéra z južnej Moravy DAVIDA FILÍPKA. Plní si ho v Dúbravke. O víne hovorí s láskou a vášňou, prezrádza tiež, že vo svojej prevádzke nechcú byť len „podovači“, ale predavači. Ľudia, ktorí vedia poradiť, podebatovať o víne. Stačí vyskúšať...

Vinotéka Saratovská, otvorili ste pred niekoľkými mesiacmi. Čo ponúkate?
Ponúkame moravské, slovenské vína a svetový výber. Máme aj šumivé vína z Českej republiky, Slovenska, Francúzska a Talianska.

Rozprávate po česky, čiže asi nie ste odtiaľ, čo vás sem doviedlo?
Narodil som sa v Bratislave, no žili sme tu len štyri roky, potom sme sa presťahovali do Brna a neskôr do Ledníc. Tak som sa vlastne vrátil tam,  odkiaľ som prišiel. Chcel som otvoriť vinotéku, keď som sa rozhodoval kde, zvažoval som hlavné mestá – Prahu alebo Bratislavu. Nakoniec padlo rozhodnutie na Bratislavu. 

Prečo práve v Dúbravke?
V Bratislave som mal vytipované nejaké miesta, tadeto som prechádzal a myslel som si, že by toto miesto a aj lokalita mohli byť dobré.

A je? Splnilo to vaše očakávania?
Zatiaľ áno, zákazníci sú spokojní, to je hlavné. Chodia a pomaly záujem rastie, mnohí, ktorí prišli sa k nám vracajú.

Nie ste klasickou, ja to volám nalievárňou, kde postávajú vonku ľudia s plastovými pohárikmi a v okolí je neporiadok.
Nie, lebo víno po deci nerozlievame, ľudia môžu ochutnať sudové víno a potom si so sebou zobrať domov alebo si môžu kúpiť fľašku. Vinotéka je postavená najmä na sudových vínach , máme tridsať druhov. Všetky sú chladené a skladované tak, aby bola ich kvalita čo najlepšia.

Čítala som rozhovor s jedným vinárom, ktorý tvrdí, že pod päť eur sa nedá kúpiť dobré a kvalitné víno.
Sudové či fľaškové?

Bol to článok o vínach v potravinách, čiže vo fľašiach.
Globálne, keby sme to takto brali, tak v sume pod päť eur to asi žiaden zázrak nebude. Dá sa síce nájsť, no to by ste museli hľadať. Napríklad v Španielsku alebo Francúzsku sa dá aj za dve tri eurá nájsť priemerne dobré víno. U nás to až tak nefunguje. Tých päť eur by som bral ako spodnú hranicu, možno by som aj pridal. Za cenu 7 či 8 eur vieme kúpiť fľaškové víno na dobrej úrovni. Čo sa však týka sudových vín , tak tam sa cena pohybuje od dvoch do asi piatich eur.

U vás sú aké ceny pri sudových vínach?
Ceny sa začínajú na sume pod dve eurá a najdrahšie končia na cene nad 4 eurá za liter. Snažili sme sa ponúknuť také vína, ktoré inde nie sú. Napríklad od vinárstva Mavin -Martin Pomfy alebo vinárstva Gogluz, vinárstvo roku 2015 na Slovensku, sme v oboch prípadoch jedna asi z piatich vinoték na Slovensku, ktorá ich sudové vína ponúka. 

Keď si človek kúpi sudové víno, za aký čas by ho mal vypiť?
Keď ho už otvoríte, tak ako pri všetkých vínach, čím skôr tým lepšie. Výhodou je, že keď je víno v plaste a vypijete dve či tri deci, tak viete stlačením fľaše vytlačiť vzduch. Vždy vravím tri či štyri dni v pohode, týždeň sa dá, no raz som mal fľašu v chladničke tri týždne a bolo v poriadku. 
Pri fľaškových vínach je to vytlačenie vzduchu ťažšie, existujú na to pumpičky, ktorými vzduch odsajete, alebo aj náplne v spreji, kde máte argón, ktorý vám víno uchová.
 
O aké vína majú Dúbravčania záujem?
U vás na Slovensku je najpredávanejší asi Rizling rýnsky, to je taká stálica. Obľúbené aj v Českej republike je Rulandské šedé, potom Chardonay a Veltínske zelené, čo sa týka bielych vín, z aromatických je ešte žiadaný tramín. 

Možno u vás sudové ochutnať?
Áno, predtým, ako si ich človek kúpi, môže ochutnať.  Keby sme mali väčší priestor, tak by som rád robil aj ochutnávky a degustácie, sudových či fľaškových vín, no bohužiaľ, v našich priestoroch to nie je možné.  

Počas vinobraní ste ponúkali aj burčiak. Možno ho považovať za víno?
Burčiak je medzistupeň medzi vínom a muštom, ktorý vylisujete z hrozien. Ponúkali sme burčiak od nás z Ledníc, mali sme ho chladený a všetci čo ho ochutnali, chválili, že zatiaľ lepší nemali.
Ponúkate aj ríbezľové víno?
Áno, sudové máme od dvoch vinárstiev. A potom máme aj klasicky vo fľaškách. 

Spomínali ste, že ste someliér, ale nie ste vinár, nevyrábate vína.
Ešte nie. Vravím ešte, no zatiaľ neviem, či sa do toho budem púšťať. Vinárstvo vyzerá romanticky, no je za tým naozaj veľa práce. Ako someliér a degustátor sa zameriavam na výsledný produkt, no poznám  ten proces, víno však nevyrábam, zatiaľ mám však dosť starostí s vinotékou. Premýšľame ešte nad jednou vinotékou v Bratislave, no budúcnosť je otvorená...

Bývate v Ledniciach, dochádzate do Dúbravky?
Moji starí rodičia žijú v Senci, tak často prespávam aj u nich, no Senec je 40, Lednice sú 80 kilometrov, v špičke som na Morave rýchlejšie.

Lednice žijú vínom.
Ale aj u vás na upätí Malých Karpát, počnúc Bratislavou je to podobne. U nás v Ledniciach sa ale naozaj každý večer nalieva pohár vína, u vás je to ešte také, že keď si kúpite fľašu vo vinotéke alebo sudové v plaste, tak si ľudia pýtajú tašky, aby nechodili s fľašou po vonku. V Ledniciach je to bežné, keď sa niekam ide, berie sa so sebou jedna alebo dve fľašky.

Nemali ste ambíciu otvoriť si vinotéku u vás v Ledniciach?
Nie, lebo jedna vinotéka tam už je, ale potenciál na uživenie pre ďalšiu tam už nie je. Jedna stačí, určená je skôr pre turistov.

Ako sa vám páči Dúbravka? Poznáte ju už trošku?
Privítali ma tu pekne, od malička chodievame v Bratislave na výlety.  Napríklad Devín. Ale v Dúbravke sa mi páči, že napríklad tu na terase, čo sme vedľa seba obchody a prevádzky, tak si navzájom pomáhame, nekonkurujeme si a vychádzame si v ústrety.  Pán z kaviarne príde občas podegustovať vínko, majiteľ predajne s regionálnymi potravinami je tiež z Moravy.

Dajte čitateľom nejaký tip z vašej vinotéky.
Tipov je veľa. Napríklad z vína, to je  vaša odroda Dunaj, to sú plné červené vína.  Čiže zo slovenských by som teda odporučil odrody u bielych Devín a z červených Dunaj.  Zaujali ma aj odrodové tokajské vína. Najvyhlásenejší český vinár, ktorého tu ponúkame, vinárstvo Michlovský, prináša niečo špeciálne. K červenému vínu dali vyrobiť od jedného čokolatéra zo Znojma čokoládu, ktoré spolu pasujú. Je to čokoláda  vyrobená priamo na ročník a odrodu vína.  Sú to všetko 70 percentné čokolády.  
Máme tu potom vína zo sveta, a to by sme mohli dlho rozprávať, máme vybrané profilové odrody z 15 krajín, ktoré by mali reprezentovať danú krajinu a potom tu máme pravé šampanské a šumivé vína, ktoré nepochádza z oblasti Champagne. Ďalej ponúkame napríklad aj tokajské pivo, mušty, vínne oleje.
Lucia Marcinátová
V dúbravskom divadle sa hádala duša s telom
Obnažené ľudské vzťahy, kríza stredného veku, manželský trojuholník. Hra anglického dramatika Petra Nicholsa prekvapivo priblížila návštevníkom v Dome kultúry Dúbravka duchovné alter egá dvoch hlavných protagonistov v podaní manželského páru. Upútala však nie svojou komediálnosťou, ale nahliadnutím do ich 13. komnaty.
Hra vášní je v skutočnosti pre štyri postavy, a zároveň napísaná pre šesticu aktérov. Zápletka je banálna. Súžitie ústredného manželského páru Eleonóry a Jamesa ohrozí Kate, mladá atraktívna vdova –  žena snov s erotickým prejavom, ktorá Jamesa úspešne zvedie. Cez vnútorné procesy hlavných hrdinov odhaľuje autor ich večný rozpor medzi tým, ako chcú byť vnímaní, akými by chceli byť, a tým, aké myšlienky a túžby ich vo vnútri duše napadajú. Alter egá –  vstupujú na scénu ako anjeli svedomia, morálky a vtipne sa poľudšťujú, až sa stávajú kumpánmi… Vzťah je zdevastovaný, bez dôvery. 
Herecký dojem umocnilo výtvarné riešenie hry, herci odetí v bielom a čiernom kostýme dali vyniknúť spomínaným protikladom. Inscenácia odhalila divákom nielen to, kým sa zdáme byť, ale aj to, čo skrývame hlboko vo vnútri, naše city, prehry a víťazstvá. Anatómia nestálosti, vo filozofickom zmysle slova hádanie sa tela s dušou. Túto náročnú hru vyžadujúcu mimoriadne nároky na presnosť a sústredenie, keďže si veľakrát skákali do reči, podali českí herci na výbornej úrovni.
Denisa Štefková
Mikuláš neprišiel pešo, dotiahli ho kone
Mestská časť organizovala podujatie Pravý Mikuláš. Nechýbali piesne, dobroty a samozrejme zábava.
Mikuláš v materských školách, školách, nákupných centrách, na ľade i v nálade. Mikulášov a akcií, ktoré súviseli s jeho príchodom, bolo aj v Dúbravke veľa. 
Už 3. decembra prišiel jeden na ľad, čiže na zimný štadión na Harmincovu ulicu. Podujatie organizovala Správa telovýchovných a rekreačných zariadení hlavného mesta. 
Ten pravý Mikuláš však prišiel pred dom kultúry podvečer 5. decembra. Aspoň taký názov nieslo mikulášske podujatie kultúrneho domu pre všetky deti. A neprišiel sám, pravého Mikuláša sprevádzali anjel, čert, no aj kone. Namiesto saní, keďže nebol sneh, prišiel Mikuláš na voze.
Na pravého Mikuláša boli zvedavé mnohé deti, priestor pred kultúrnym domom sa zaplnil, a okolie pódia, na ktorom mal Mikuláš svoje kreslo, sa možno aj preplnilo. Vstup na akciu bol voľný, zvedavých detí veľa. Poučenie pre organizátorov do budúceho roku, umiestniť pódium a Mikuláša inak.
Podujatie teda sprevádzala aj tlačenica a potrebná bola  možno aj dávka trpezlivosti. Deťom sa však podarilo odmenu si od Mikuláša vyspievať, vyrecitovať. Odchádzali tak s dobrotou v ruke a mnohí aj so zážitkom. Deti sa totiž mohli voziť na koňmi ťahanom voze, ktorý priviezol Mikuláša.
Mikuláš však okrem toho spolu so starostom Martin Zaťovičom rozsvietil stromček a vianočné svetlá v Dúbravke, na znak toho, že v Dúbravke sa začali najkrajšie sviatky v roku... 
(lum)
Macko začal Vianoce, Centrum rodiny tvorilo
Rodinné centrum zorganizovalo už tradičný Macko bazár, pred Vianocami ožívalo na stretnutiach aj Centrum rodiny na Bazovského.
Pohrať sa, tvoriť, stretnúť sa, ochutnať, zoznámiť sa. To všetko ponúkal začiatkom decembra už tradičný Vianočný bazár v Rodinnom centre Macko. Výrobky, ktoré sa na bazáre predávali,  pripravovali členky Macka asi dva mesiace, pričom výťažok z predaja handmade darčekov išiel na podporu ich činnosti. Centrum totiž funguje len vďaka dobrovoľníkom, väčšinou mamičkám na materskej či rodičovskej dovolenke. Nájsť niečo pekné a prispieť aj na činnosť Macka prišiel i  starosta Martin Zaťovič s manželkou Zdenkou.
O tvorbe, výrobkoch a stretnutiach bolo aj podujatie v Centre rodiny na Bazovského. Akcia prebiehala v rovnaký čas ako Vianočný bazár Macka a niesla názov Mikulášske tvorivé dielne.
V duchu názvu sa v Centre rodiny najmä tvorilo, zahrať sa však dal aj ping-pong, konali sa stretnutia, debaty.  Deťom a všetkým, ktorí prišli, pomáhali animátori zo strednej Pedagogickej a sociálnej akadémie na Bullovej.
Alžbeta Šporerová, štatutárka neziskovej organizácie Centrum rodiny, ukazovala záujemcom priestory, predstavovala centrum a jeho činnosť. 
Obe centrá Macko aj Centrum rodiny fungujú vďaka dobrovoľníkom. Želáme im, nech je ich čo najviac a darí sa im aj v novom roku.              
(lum)
Hody v malom s atmosférou Vianoc
Už druhý roky odskúšala mestská časť vianočné trhy v Dúbravke. Trojdňová akcia zaplnila priestor pred Domom kultúry v Dúbravke.
Piatkový mrazivý decembrový podvečer, no pred kultúrnym domom plno skoro ako počas Dúbravských hodov.  Či už koncert vokálnej skupiny Fragile, lokše, medovina alebo iné dobroty stánkarov prilákali počas piatku na tohtoročné Vianočné trhy v Dúbravke davy.
Stánky trhovníkov a pódium s programom sa v Dúbravke rozložili už vo štvrtok 15 decembra, podujatie trvalo do sobotného večera 17. decembra. Program otvorili vo štvrtok Fidlikanti a bol orientovaný skôr pre starších, piatok bol venovaný mladším a sobota rodinám. 
V sobotu bolo plno aj vo vnútri. Súčasťou trhov boli totiž aj remeselné stánky, rôzne zdravé dobroty, detský kútik s tvorivými dielňami zameraný na výrobu vianočných ozdôb, ktorý zastrešoval Projekt Život.
Trhy okrem záujmu sprevádzali v kultúrnom dome aj výpadky elektriny, občas sa tak stánky remeselníkov ponorili do tmy, osvetľovalo ich komorné svetlo z menších lampášov.
Svetlo, teda to Betlehemské patrilo v sobotu taktiež k dúbravským vianočným trhom.  Počas sobotného večera ho doniesli dúbravskí skauti a na pódiu pre kultúrnym domom odovzdali spolu svetlom posolstvo pokojných a radostných Vianoc. 
Ďalšie dúbravské trhy chystá mestská časť na Veľkú noc spolu s jarmokom.                              
(lum)
Anjelská kapustnica pre bohatšie Vianoce
List a aktivita Dúbravčanov s varením kapustnice pomohla mame a synovi na ubytovni mať štedrejšie Vianoce.
„Drahý Ježiško, blížia sa Vianoce a ja by som si moc prial, kebyže mi môžeš požehnať  nejaký darček, po čom moje srdce túži, a to nejaká tepláková súprava a rád by som chcel aj niečo pre moju mamičku, je na mňa sama a moc ju mám rad!“
Dúbravské deti písali v komunitnom Centre rodiny na Bazovského list Ježiškovi. Medzi tabletmi, mobilmi, hrami, zrazu niečo iné, skromné a silné zároveň.  Slová 14-ročného Jakubaz listu pre Ježiška , ktoré chytia za srdce.
Za srdce chytili  aj aktívnych Dúbravčanov z Moja Dúbravka, ktorí v spolupráci s reštauráciou Daniel's pub pripravili Dúbravskú anjelskú kapustnicu. Reštaurácia vonku 18. decembra rozložila kotlík, navarila kapustnicu, čaj, a ponúkali Dúbravčanom. Cena bola dobrovoľná a príspevok šiel priamo do pokladničky pre Jakuba. 
Prišlo okolo 50-60 Dúbravčanov, vidieť bolo niekoľkých miestnych poslancov, starostu Martina Zaťoviča s manželkou a rôznych náhodných a aj cielených okoloidúcich. Nakoniec sa pokladnička rozbila, začalo sa počítanie a spolu sa vyzbieralo krásnych 528 eur. Putovali Jakubovi a jeho mame, ktorí žijú v Dúbravke na ubytovni.
Dúbravčania sa takto spojili, a vyčarovali rodinke štedrejšie Vianoce. Kto by chcel pomáhať naďalej aj iným dúbravským rodinám v núdzi, nech príde do komunitného Centra rodiny na Bazovského 6.                    (lum)
Obyvateľ: Je zdravotné stredisko bez prístupu áut?
V Dúbravských novinách sa aj naši poslanci zamýšľali nad tým, ako riešiť v budúcnosti problém parkovania, ktorý dolieha na všetky európske veľkomestá a pomôcť  občanom pri riešení dochádzky do práce a vybavovaní osobných potrieb.
Ani v našej Dúbravke nie je všetko v poriadku,  ráno a po práci je problém dostať sa domov, prípadne za riešením našich problémov.
Za tohto stavu je až nepochopiteľné, ako sa naši poslanci vysporiadali s problémom postihnutých dôchodcov, ktorí sa často nedostanú k svojmu lekárovi, alebo len za pomoci mladších, ktorí neraz pomáhali svojim rodičom a príbuzným.
Dúbravka má totiž ako jediné zdravotné stredisko bez prístupu áut. Majiteľ objektu si zrejme zaumienil zabrániť autám prístup k zdravotnému stredisku, ktoré je aj v Európe skôr výnimkou. 
V minulosti bol prístup riešený širším chodníkom po ceste rovnobežnej z Nejedlého ulicou, kde mohli  autá s vyznačením parkoviska odstaviť autá pred vstupom do strediska a to aj autá s prednosťou parkovania – ZŤP.
Dnes sú tu postavené stĺpiky, ktoré zabraňujú vstupu áut. Rovnaké je to pri Saratovskej ulici, kde je zákaz vjazdu a parkovacie miesta sú vyhradené pre iných užívateľov.
Taká je teda starostlivosť o starších občanov, ktorá sa tak často proklamuje. 
Vážení páni poslanci, je to podľa vás v poriadku? Je postoj majiteľa objektu v poriadku, alebo by mal dostať príkaz na odstránenie stĺpikov, ktoré zabraňujú príchod autám až k stredisku. Verím, že na západe od nás sa takéto anomálie nevyskytujú.
Ján Hecht, JDS Bratislava
Úrad: Prístup k stredisku je možný
Po upozornení obyvateľa na problematický prístup k zdravotnému stredisku žiada mestská časť odstrániť značku Zákaz odbočenia.
Dostať autá z chodníkov, z okolia Zdravotného strediska na Saratovskej urobiť priestor pre peších  a pri detskom ihrisku miesto pre bezpečný pohyb a hru.  Taký bol zámer vytvorenia pešej zóny pri zdravotnom stredisku, ktorý sa podaril v Dúbravke minulý rok.  Mestská časť tu po konzultáciách s krajským dopravným inšpektorátom Policajného zboru a odsúhlasení v dopravnej komisii magistrátu osadila stĺpiky, aby autá nejazdili po chodníkoch.
Jedným z iniciátorov vytvorenia zóny bol miestny poslanec Tomáš Husár. Po podnete v súvislosti s prístupom postihnutých k stredisku, zašiel na miesto preveriť situáciu.  Nafotil osadené značky pri prístupe áut zo Saratovskej ulice k stredisku. 
Odpoveď a možné riešenia sme hľadali  na Oddelení územného rozvoja a životného prostredia. 
„Doterajší prístup autom k zdravotnému stredisku po peších chodníkoch, nebol oficiálnym prístupom, ale bol viac či menej tolerovaný v prípade imobilných pacientov,“ vysvetľuje vedúci oddelenia Pavel Gašparovič. Dodáva, že zo strany Saratovskej smerom do zdravotného strediska je osadená značka  - Zákaz odbočenia automobilov s nápisom Okrem dopravnej obsluhy. 
Odbočiť tak môžu vozidlá zabezpečujúce zásobovanie (nakládku alebo vykládku tovaru), opravárenské, údržbárske služby alebo komunálne a podobné služby, vozidlá s parkovacím preukazom pre osoby so zdravotným postihnutím či vozidlá taxislužby, vodiči, prípadne prevádzkovatelia, ktorí majú v miestach za značkou bydlisko, sídlo, garáž alebo prevádzku.
Pre osoby so zdravotným postihnutím tak zákaz neplatí a majú podľa vedúceho oddelenia možný prístup k zdravotnému stredisku. 
„Aj napriek týmto skutočnostiam sme požiadali oddelenie dopravného inžinierstva magistrátu hlavného mesta, ako majiteľa a správcu komunikácie Saratovská, o odstránenie zvislej dopravnej značky Zákaz odbočenia aj s dodatkovou tabuľou,“ dodal Gašparovič.
Odbočenie a prístup k zdravotnému stredisku pre zdravotne postihnutých, chorých alebo ťažšie pohyblivých by tak mal byť zabezpečený.
Lucia Marcinátová
Oslavy Beňovského: Vystúpenia, spomienky, stretnutia
Je to 45 rokov, čo sa slávnostne otvorila brána Základnej školy Beňovského a do nej vstúpili prví žiaci pod vedením vtedajšej riaditeľky Márie Bláhovej. Škola vyzdobená vlajočkami privítala prvých žiakov, z ktorých sú už dnes v živote  mnohí na dôležitých miestach spoločnosti.
Som jednou z prvých obyvateliek časti sídliska zvanej Záluhy, a tak som mala možnosť sledovať výstavbu, ktorá rástla rýchlo, zveľaďovala sa výstavba školy, do ktorej chodili aj moje vnúčatá.

Beňovského pripojila dve školy
Už v začiatočnom období bola škola orientovaná na cudzie jazyky, a to jazyk ruský a anglický. Patrila medzi najlepšie  jazykové školy v Bratislave i na Slovensku. 
V priebehu rokov sa vystriedalo veľa žiakov učiteľov i vedenie školy. V roku 1999 bola riaditeľkou Eleonóra Kopálová, po nej ju vystriedala Viktória Horná, od roku 1995 opäť Kopálová. V roku 2006 sa stala riaditeľkou Viera Karovičová, ktorá drží žezlo dodnes.
Základná Beňovského integrovala dve pripojené školy Bullovu a Batkovu v školskom roku 2004-2005, keď sa preorientovala na vyučovanie matematiky a prírodovedných predmetov.

Program a stretnutia
Pri príležitosti výročia zorganizovala školy slávnostnú akadémiu.  Riaditeľka školy Viera Karovičová najskôr privítala hostí, priblížila súčasnosť školy, ktorá dnes ponúka od I. ročníka rozšírené vyučovanie anglického jazyka, slovenského jazyka a literatúry, matematiky, informatiky a od 5. ročníka nemecký jazyk.
Na  školu si ako žiak zaspomínal aj starosta Dúbravky Martin Zaťovič. Hovoril o prestávkach v najkrajšom parku, čiže Parku Družba. 
Slávnostnú akadémiu sledovali láskavým okom učiteľky i plná sála rodičov. Na pódiu sa predstavili takmer všetky ročníky. Videli sme milé vystúpenie prvákov ako anjelikov s vločkami, množstvo speváckych a tanečných choreografií, precízne pripravený scénický tanec so stuhami i záverečný spev a tanec, ktorý zvýraznil túžbu detí po láske a mieri na zemi.
Program vymenili debaty, stretnutia. Mali tak možnosť vidieť sa súčasní, bývalí i dávni učitelia školy, ľudia, ktorí tu nechali kus seba. 
Kveta Slyšková
Dúbravská rozprávka
Narodeninová torta
Dnes to u Pani Ružovej poriadne rozvoniavalo. Už od rána sa zvŕtala v kuchyni a chystala veľkú poschodovú tortu. 
„Čože sa to robí? Otvárate si pekáreň?“ čudovali sa okoloidúci Dúbravčania. 
„Ale kdeže, chystám nášmu kocúrikovi Pudingovi narodeninovú oslavu! Čo ste zabudli, bude mať už 2 roky..“ 
Torta sa ozaj veľmi vydarila. Už pred obedom ju Pani Ružová zabalila do papierovej škatule, previazala farebnou stužkou a položila ju ochladiť sa na balkón. 
Len čo sa zvečerilo, začali sa zbiehať pozvaní hostia. „Vitajte!“ volala už od dverí veselá Pani Ružová. „Poďte ďalej, nech sa páči. Všetko je nachystané, len náš oslávenec – kocúrik Puding - sa kdesi podel. Už ho hľadám od obeda. Isto si niekde sladko odfukuje. Nestretli ste ho po ceste?“
Hostia sedeli okolo stola, vyčkávali. Pani Ružová im ponúkla dobrý zázvorový čajík, ale oslávenca stále nebolo. Z takej dlhej chvíle im veru začalo v bruškách od hladu škvŕkať. 
„Nuž, nebudeme ho dlhšie čakať. Ktovie kde sa ten náš Puding zatáral. Odkrojíme si teda z tej narodeninovej torty.“
Len čo však veľkú škatuľu otvorili – zhíkli od prekvapenia. Namiesto torty sa tam vyvaľoval a pospával kocúrk Puding s veľkým bruškom, plným sladkej torty.
„Och, jaj, au“ ochkal Puding, len čo oči otvoril. „V brušku ma pichá. Ojojojoooj. Pomôžte mi, prosím.“
„Puding, ty si ale číslo. To si sám zjedol celú tortu? Iste, že ťa v brušku pichá, toľko sladkostí sa predsa neje ani na narodeniny. Nič iné ti neostane, ako držať diétu.“
„Prepáčte kamaráti, už také niečo nikdy neurobím.“ zahanbene odpovedal kocúrik.
Pani Ružová pohladila Pudinga po kožúšku: „Aby ťa tá bolesť rýchlejšie prešla, naučíme ťa narodeninovú básničku!“

Puding, sladký, kamarát,
všetky deti ten má rád.
je s ním vždycky zábava,
rád sa veru on hráva.

Oslavu raz veľkú mal,
celú tortu sám spapal.
Ako lopta bruško veľké,
diétu držať musel expert.

Aj vy deti pozor dajte,
sladkosti len nepapajte.
Lepšia dobrá oslava,
ako bruška otrava.
Zuzana Lukáčová
Snehuliak aj bez snehu 
Či už sneží alebo nie, snehuliak sa dá postaviť vždy. Buď z roliek od WC papiera, z papierových košíčkov na koláče či pokrčeného papiera. Možností je veľa stačí si vybrať a vytvoriť si doma toho svojho „snežného muža“ či „Olafa.
Katka Vaľovská z Kreatívneho šuflíka dnes ponúka tri tipy na príjemné zimné tvorenie.
Snehuliak sa dá postaviť z pokrčeného papiera. Navyše sme použili farebný papier do tvaru gule, šišky na dotvorenie, lepidlo. Deti milujú najmä krčenie.
Piekli ste a ostali vám košíčky? Vymodelujte snehuliaka. Potrebujeme okrem papierových košíkov na koláče rôznych veľkostí, farebný papier, fixky, lepidlo, bielitko - korektor na dotvorenie.
Veselí snehuliaci z roliek z WC rolky. Potrebovali sme okrem toho biely kancelársky papier, farebný papier, lepidlo, gombíky, vetvičky, špagát či napríklad fixky na zdobenie. Fantázii sa medze nekladú. 
Kreatívny šuflík želá všetkým Dúbravčanom tvorivý  nový rok!
Dúbravček a Dúbravočka vystavujú
Dúbravček s Dúbravočkou je nový projekt Dúbravskej televízie. Deti z dúbravských základných a materských škôl hľadali ich podobu. Vybrané práce detí si môžete aj počas januára 2017 prezrieť na výstave na prízemí v Dome kultúry Dúbravka.
Požiar: Zatvárať dvere, chrániť si dýchacie cesty!
Mestská časť zorganizovala v kultúrnom dome prednášku. Dôvodom bol tragický požiar na ulici Ľuda Zúbka. Prednáška mala priniesť dobré rady, ktoré môžu napríklad aj zachrániť život. Veď ako sa vraví, dobrá rada nad zlato.
Dúbravka má za sebou požiar s tragickými následkami v bytovke na ulici Ľuda Zúbka 15, pri ktorom zahynuli dvaja ľudia. O pár dní horelo, tentoraz bez následkov, v paneláku na Bilíkovej.
Aby sa predišlo podobným nešťastiam, aby boli ľudia pripravení, ako sa v takýchto situáciách  správať, Mestská časť Bratislava-Dúbravka v spolupráci s Matejom Filípkom – veliteľom Dobrovoľného hasičského zboru v Dúbravke, zorganizovali bezpečnostnú prednášku pod názvom  Požiar - ako mu predchádzať, ako sa správať.
Popoludnie 8. decembra v Dome kultúry bolo určené najmä seniorom, ale prednáška bola prístupná voľne pre všetkých.
Dúbravskí poslanci na  mimoriadnom rokovaní odhlasovali, aby sa prevencii a bezpečnosti venovali miestne média – Dúbravské noviny, Dúbravská televízia. Okrem médií doplnila informácie aj  prednáška.

Príčiny požiaru
Radovan Nižnanský spolu s veliteľom Dobrovoľného hasičského zboru v Dúbravke Matejom Filípkom, odborne a s názornými ukážkami odprezentovali, ako môže takýto požiar vzniknúť.  Názorne predviedli aj to, ako možno požiar rýchlo uhasiť, ako sa správať, keď už horí a čo robiť, aby sme sa nenadýchali smrteľne jedovatého dymu zo splodín horenia. 
Nebezpečné totiž je, že už po miernom nadýchaní sa kysličníka uhoľnatého upadá človek do bezvedomia a bez poskytnutia rýchlej lekárskej pomoci zomiera.
Hasiči priblížili aj najčastejšie príčiny vzniku požiaru v domácnostiach. Je to nepozornosť, nevedomosť, preceňovanie vlastných síl, nezodpovednosť, zlý technický stav elektrospotrebičov a samozrejme, fajčenie v byte. 
Prednáška neobišla ani základnú legislatívu na úseku ochrany pred požiarmi, hlavne Zákon NR SR č. 314/ZZ „O ochrane pred požiarmi v znení neskorších predpisov.“

Chrániť si dýchacie cesty 
V druhej časti sa prednášatelia venovali tematike Čo robiť, ak už u vás začalo horieť.
Podstatné je, snažiť sa zachovať pokoj a rozvahu!
Ak ide o požiar v jeho prvej fáze horenia, jeho zárodku, snažte sa ho uhasiť (hasiaci prístroj, hasiaci sprej) . Pri požiari vášho bytu, ak je to možné, snažte sa okamžite opustiť byt smerom na chodbu, pri tom zavrite za sebou dvere, čím zabránite  zadymeniu chodby, vytvoríte tak pred požiarom prekážku a zamedzíte tým možnému ohrozeniu ďalších nájomníkov domu. 
V prípade zistenia požiaru alebo hustého zadymenia chodby varujte ostatných obyvateľov volaním „HORÍ“ a okamžite volajte linku tiesňového volania 150 (alebo 112).
Pred dymom si chráňte dýchacie cesty, čiže ústa aj nos uterákom, vreckovkou, tričkom, handrou, šatkou. Látku navlhčite! 
Pri pohybe v zadymenom prostredí sa pohybujte pri zemi (po kolenách, v drepe), dym sa na začiatku drží pri strope, pred vstupom do inej miestnosti vždy skontrolujte, či nie sú dvere horúce, ak áno, neotvárajte ich. 

Pri úniku z bytu 
treba dvere za sebou zavrieť!
Treba si uvedomiť, že požiar je každé nežiaduce horenie, pri ktorom sú bezprostredne ohrozené životy, zdravie fyzických osôb alebo zvierat, majetok, alebo životné prostredie, pri ktorom vznikajú škody na majetku, životnom prostredí, alebo ktorého následkom je zranená alebo usmrtená fyzická osoba alebo zviera.
Prednáška bola veľmi  zaujímavá, pútavá, na záver odzneli mnohé otázky prítomných, ktoré organizátori ochotne zodpovedali.  Prekvapil len nízky záujem ľudí o prednášku a cenné rady. 
Ostáva dúfať, veriť, že ich v praxi nebudeme musieť v Dúbravke použiť.
Boris Topoľský
Horeli aj detské jasle
Ohorené hračky, steny, rozbité okno. Pohľad zo zadnej strany stena a okná Dobrých jaslí v novostavbe na Nejedlého ulici. V podvečer 13. decembra ich zasiahol požiar. Vniknutie do objektu vidieť od strany od ulice, polícia už pátra po páchateľovi a vyšetruje okolnosti požiaru. 
„Z doteraz vykonaných vyšetrovacích úkonov vyplýva, že k požiaru došlo v časovom rozmedzí od 17.30 hod do 19.30,“ povedala bratislavská policajná hovorkyňa Tatiana Kurucová. „Po lokalizácii a uhasení požiaru hasičmi, zisťovateľ jeho príčin na mieste uviedol, že požiar bol s najväčšou pravdepodobnosťou založený úmyselne.“
Škody sa odhadujú na 20 tisíc eur. V čase požiaru boli priestory jaslí prázdne. Polícia  začala trestné stíhanie vo veci prečinu poškodzovania cudzej veci. Ďalšie okolnosti sú predmetom vyšetrovania. Mestská časť podala pomocnú ruku, dohodla sa s prevádzkou Dobrých jaslí dohodla na vyžívaní priestorov v KC Fontána na Ožvoldíkovej do konca januára.                      
(lum)
Škola korčuľovania pokračuje 
V sobotu 17. septembra sa aj za účasti starostu Martina Zaťoviča, jeho manželky Zdenky a bývalého slovenského hokejového reprezentanta Dušana Pašeka, uskutočnila otváracia hodina Školy korčuľovania na dúbravskom zimnom štadióne, ktoré organizuje OZ Piruetka.  Po úspešných štyroch mesiacoch bude pokračovať pre záujem a vďaka pochopeniu STaRZ–u aj v budúcom roku a to každú sobotu od 20.30 hod. Bližšie informácie záujemcom dajú na mailovej adrese piruetka.adka@gmail.com.
 (efý)         
Najmladšia bola najlepšia
V polovici decembra usporiadal Dúbravský bedmintonový klub (DBK) v Bowling bare druhý celoštátny turnaj dospelých Grand prix kategórie A.
Takmer 70 pretekárov, z toho 46 mužov z 18 oddielov, súťažilo v kategórii mužov, žien a v mužskej, ženskej a zmiešanej štvorhre.  O turnaj bol záujem pretekárov z celého Slovenska.                                                                                                      Štartovali muži a ženy napríklad z Trenčína, Žiliny, Dolného Kubína, Rožňavy, Klenovca, Prešova či Košíc. Z domáceho DBK sa predstavilo 11 pretekárov. Z nich si najlepšie počína, najmladšia iba 15-ročná Lucia Vojteková, ktorá v semifinále dvojhry žien tesne prehrala s Alžbetou Peruňskou. S touto hráčkou sa predstavili aj vo štvorhre žien, kde obsadili 5. – 8. miesto. Pre Luciu to bol vôbec prvý turnaj medzi dospelými. Musíme pripomenúť, že Lucia nedávno na nultom ročníku DÚBRAVKA CUP vo štvorhrách triumfovala spolu s otcom.
● FINÁLOVÉ VÝSLEDKY: Jaroslav Vicen – Milan Dratva (obaja Lokomotíva Košice) 2:1, Lucia Grenčíková (CEVA Trenčín) – Alžbeta Peruňská (Fénix Bratislava) 2:0, Haring/Vachálek (Spoje Bratislava) – Jarolím Vicen, Martin Vicen (Lokomotíva Košice/Spoje Bratislava) 2:0, Kaduková/Orlowská (Lokomotíva Košice/BC Prešov) – Nejedlá/Popluhárová (Spoje Bratislava) 0:2, Tomčko/Kaduková (Lokomotíva Košice) – Haring/Popluhárová (Spoje Bratislava) 2:0.                           (pet)
O postup do tretej ligy
Dúbravský bedmintonový klub pri svojej premiére pred rokom skončil v štvrtej lige, skupine Bratislava, zmiešaných družstiev na solídnom štvrtom mieste. Celý klub na čele s predsedom Vladimírom Uhrínom sa netajil tým, že v tomto roku chcú súťaž vyhrať a postúpiť do baráže o postup do tretej ligy.
Prvá časť súťaže sa už im podarila, keď vyhrali všetkých deväť stretnutí a suverénne obsadili prvé miesto a prebojovali sa do baráže. Tá sa uskutoční v sobotu 14. januára, pravdepodobne v dúbravskom Bowling bare. Okrem domáceho Dúbravského bedmintonového klubu budú hrať v baráži víťaz štvrtej ligy, skupiny západ A team N. Zámky a posledné dve družstvá z tretej ligy, skupiny západ Fénix Bratislava B a UNIZA Žilina. Postup si vybojujú prvé dve družstvá.
Oporou družstvá bola počas celej súťaže i mladučká Lucia Vojteková, ale v treťom kole svojmu družstvu chýbala. Zúčastnil sa totiž v tom čase majstrovstiev Slovenska hráčov do 17 rokov. A odniesla si z Trenčína titul v ženskej štvorhre, keď zvíťazila zo svojou tradičnou spoluhráčkou Alžbetou Peruňskou (Fénix Bratislava).
O víťazstvo v štvrtej lige sa zaslúžili: T. Víglašský, M .Vonšák, V. Uhrín, M. Andejčák, A. Chudic, B. Brozman, M. Mrázek, M. Mošovský, L. Vojteková, A. Chudicová, S. Švecová, A. Ivanovičová a J. Marková.                      
(pet)
Od budúcej sezóny aj mladší dorastenci  
Štefan Gubrica, predseda FKP Dúbravka: Začiatok nebol ľahký, ale dobrá vec sa podarila
Ako je známe, k 30. júnu 2015 zanikol FC Športový klub polície (ŠKP) Dúbravka. Našťastie, najmä pre mládež, futbal na Krčacoch neskončil. Od prvého júla toho roka slúži areál pre potreby Športového centra polície (SCP). Tam už druhú sezónu pôsobí pokračovateľ ŠKP a to Futbalový klub polície (FKP). Najväčšiu zásluhu na tom má Štefan Gubrica (na fotografii), s ktorým sme hovorili o minulosti a najmä budúcnosti FKP Dúbravka.  
Už ako mladý musel zo zdravotných dôvodov skončiť s futbalom. Nakoniec sa k nemu vrátil a to v pozícii trénera v bývalom FC ŠKP Dúbravka. Začínal s najmenšími a možno prezieravo v roku 2011 založil Občianske združenie ŠKP – Malí profíci. Ako je už známe, v nedávnej minulosti boli tu pokusy o zlúčenie ŠKP s Interom a pred necelými dvoma rokmi s FK Dúbravka, ale nakoniec nič z toho nebolo. Realita je dnes taká, že FC ŠKP bol zrušený k 30. júnu 2015 a a od prvého júla sa z OZ Malí profíci stáva FKP Dúbravka. Na jeho čelo bol zvolený práve Štefan Gubrica.                                                                                                                                              
„Od začiatku to nebolo ľahké. Museli riešiť množstvo problémov, ale spojili sme sily, keď pomáhal každý kto čo vedel. Napríklad zo zanedbanej miestnosti sme si spravili veľmi peknú, vkusnú a priestrannú klubovňu. Musíme sa veľmi poďakovať najmä SCP, lebo naši futbalisti môžu zadarmo trénovať a hrať majstrovské zápasy a tiež náklady na vodu a energie sú v ich réžii. Naše poďakovanie patrí aj MČ Dúbravka, ako aj ďalším sponzorom či prispievateľom.“
Nový klub musel na začiatku svojho založenia riešiť za pochodu aj kádrové otázky. „Najlepší dorastenci nám odišli do Domina, Karlovej Vsi či Petržalky a s torzom, ktoré zostalo v klube sme nemohli hrať súťaž staršieho a mladšieho dorastu a preto sme pustili preč aj ostatných hráčov. Začali sme so staršími a mladšími žiakmi, s troma družstvami prípraviek a v predprípravkách máme ďalších vyše 50 mladých futbalistov. Plánujeme, že v ďalšom ročníku by sme mať mužstvo mladších dorastencov a neskôr aj starších.“                       Začiatkom novembra sa skončila jesenná časť vo futbalových súťažiach. Starší i mladší žiaci v tretej lige BFZ skončili v druhej polovici tabuľky. „Čakali sme o niečo lepšie umiestnenie. Nechceme sa vyhovárať, ale pre súťažou nám odišlo z oboch mužstiev niekoľko dobých hráčov do klubov, ktoré hrajú vyššiu súťaž. Verím, že v jarnej odvete sa im bude už dariť viac. Naše deti chcú hrať futbal, čo dokazuje záujem tých najmenších a preto sa im snažíme v klube vytvoriť tie najlepšie podmienky. 
Možno viacerí s futbalom skončia, ale zostanú im pekné spomienky na časy, keď hrali futbal, zažívali víťazstvá, ale aj prehry. V neposlednom rade chceme vychovať futbalistov, ktoré neskôr nájdu uplatnenie v popredných mužstvách.“                                                                        
V tejto sezóne to už nepodarí, ale v tej ďalšej by v klube chceli, aby žiaci postúpili do druhej ligy. 
„Našim cieľom je pracovať kvalitne a zodpovedne, aby žiaci postúpili. Tiež  chceme, aby naši hráči od nás neodchádzali a naopak, hráči v minulosti obliekali náš dres, mali záujem vrátiť sa. Našou doménou je a aj naďalej bude zodpovednosť, dôvera, odhodlanosť a kvalitný tréningový proces.“
Jozef Petrovský
Najlepší v októbri a novembri   
Ako sme informovali, ŠHK HOBA bude v tejto sezóne odmeňovať každý mesiac najlepších hráčov jednotlivých ročníkov. Dnes prinášame najlepších hráčov v mesiacoch október a november. Každý z nich dostane poukážku na nákup športového oblečenia.
■ OKTÓBER – 5. ročník: Jakub MIKULEC, 6. ročník: Ondrej MEDVEĎ, 7. ročník: Lukáš KLEČKA, 8. ročník: Šimon GROCH, kadeti: Tomáš FLAMÍK, dorast: Daniel BARTEK, 
uniori:  Filip KLEMA.
■ NOVEMBER – 5. ročník: Samuel ŠVENDA, 6. ročník: Daniel ROMHIN, 7. ročník: Jakub KRNČOK, 8. ročník: Michal GREGOR, kadeti: Alex VIKA, dorast: Ondrej SMREK,  juniori: Igor RUTŠEK.                                        (pej)   
Na športovú nôtu
■ Vladimír Weiss, keď bol reprezentačným trénerom, dohováral futbalistom v šatni po prvom polčase: "Keď som vám pred zápasom kládol na srdce hru na jeden dotyk, vôbec som tým nemyslel, aby ste sa dotkli lopty len raz za polčas!"
■ Boxer sa sťažuje trénerovi: 
- Ach, tá cesta zo šatne do ringu je veľmi dlhá.... 
Tréner mu hovorí: 
- Nič sa neboj, z ringu do šatne ťa budú niesť. 
■ Ruský lyžiar dôjde do cieľa medzinárodných pretekov v rekordnom čase na jednej lyži. 
Reportéri sa ho pýtajú: 
- Prečo máte iba jednu lyžu? 
On na to: 
- Pretože ruské lyže vo svete nemajú páru!
■ Známy horolezec dostal na jednej besede otázku: 
- Aké výstupy považujete za najkomplikovanejšie? 
- Manželské. 
■ Malý Milanko sa pýta otca:
- Tatino,  čo sa stane s takým futbalistom, ktorý zostane krátkozraký a nevie už ani behať?
- Z toho sa stane rozhodca. 
■ - A čože tvoj Milan išiel na ženský futbal?
- On si myslel, že na konci zápasu si budú vymieňať dresy. 
■ Po futbalovom zápase sa davy valia všetkými východmi zo štadióna. Jeden fanúšik prelieza cez plot. Usporiadateľ naňho zakričí:
- To máte tak naponáhlo? Nemôžete ísť tadiaľ, kadiaľ ste prišli?
- No veď práve tadiaľ odchádzam. 
■ Fanúšikovia sa hádajú na futbalovom zápase:
- Človeče, vy by ste mali platiť iba polovičné vstupné!
- Prečo?
- Vidíte len svoje mužstvo. 
■ Veľmi sme sa snažili, ale boli proti nám rozhodcovia, osvetlenie, terén, prílišná guľatosť lopty, ale najmä úplne nepochopiteľná mimoriadna aktivita súpera.      
(jop)
DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia: Vladimír Straka (predseda),  Mgr. Marcel Burkert, Maroš Repík, Peter Hanulík, Pavel Vladovič, Miroslav Markovič, Jozef  Petrovský (členovia) * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk * Tlač: Mafra, a. s. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * ISSN 2453-854X * Vyšlo 28. 12. 2016.